
„Mi-am irosit ziua în pulberea uscată 

și fierbinte a drumului, 

acum, în răcoarea serii, 

bat la ușa hanului. 

E pustiu şi părăginit. Un bătrân şi hâd 
arbore ashath“ își întinde hulpavele rădăcini 
prin crăpăturile căscate ale zidului”. 


Rabindranath Tagore — Grădinarul 


NEGRUL AMBA 


După ce schimbă și ultima santinela, Kader își aprinse o ţigară. Sorbi 
cu nesaţ câteva fumuri, privind în urma negrului voinic și înalt, care se 
depărta alene. Îl văzu cum discută ceva cu straja lângă focul firav din 
mijlocul luminișului, apoi cum dispare pe sub frunzele ferigei uriașe, 
ocolind cartul nou-nouţ. Dincolo de cort dormeau hamalii. Cei 30 de hamali 
negri angajaţi de şeful expediției. 

— Ascultă, Jenkins ! mormăi Kader, întorcându-se spre albul ciolănos, 
proaspăt intrat în post. 

— Da, domnule ! 

— Cine-i negrul ăsta ? Cum îl cheamă ? 

— Amba, domnule. Refuză orice armă modernă. Stă de veghe cu sulița 
la picior și pumnalul la brâu. 

— Se spune despre el că e vânător admirabil şi un foarte bun 
cunoscător el junglei. 

— Pare inteligent. 

— Nu vă înşelaţi. Ştie și două limbi europene: franceza și engleza. 

— Interesant! Şi cum ai aflat ? 

— Sunt de șase ani în Congo, domnule! Vorbesc nouă dialecte. Am 
discutat cu negrii. 

Kader tăcu, pe gânduri. Stinse ţigara sub talpa cizmei. Depărtate şi 
tainice, zgomotele din junglă răsunau ca un murmur. 

— Ochii în patru, Jenkins! 

— Bine-nţeles, domnule ! 

— Nu prea mai am încredere în afurisiţii ăștia tuciurii de când am sosit 
în Kibali-lturi”. Nici ca santinele n-ar mai trebui să-i folosim. Dar suntem 
prea puţini albi. 

— Aşa e, domnule... 

— Mâine dimineaţă să-l trimiţi pe Amba la şef. 

— Am înţeles, domnule! 

— Da” mai du-te dracului cu domneala ta cu tot! izbucni Kader. 

— Am înţeles, domnule ! 

Kader îl scrută o clipă înfuriat, după care pufni în râs. 

— Fumezi? 


— Mai mult beau, domnule. 

Îi întinse pachatul. Aprinseră ţigările. Zgomotele junglei răbufniră 
apropiat. Numai o ureche exersată ar fi putut surprinde în același timp 
urletul hidos al hienei, răgetul unui leu, buciumul elefantului, tipetele 
păsărilor de noapte; mereu altele, pe diferite tonuri — ca o polifonie 
sălbatică, prevestitoare de primejdii. Aerul înăbușitor, umed, purta cu el 
miasme grețoase, de pământ îmbibat cu apă şi de putreziciuni pestilenţiale. 

— Ptiu, ce mai pute ! mârâi Kader, scărpinându-și pieptul păros, 
acoperit cu sudoare. 

— Mlaştină, domnule! Și nu bate vânatul Alizeul s-a lenevit. Bine că 
nu sunt țânțari. Am fi lăsat aici kilograme de sânge. 

Jenkins se întrerupse, străbătut de un fior lung. 

— Ce faci ? Tremuri ? 

— Mă tot încearcă. De vreo trei zile, de când mărșăluim prin mlaștina 
asta puturoasă. Mai sunt şi alţii bolnavi. 

— Coniac. 

— Fără rezultate. Frigurile sunt friguri, domnule ! Jenkins aruncă 
ţigara. 

— De ce nu i-ai spus şefului ? Ţine pastilele mele. Iei patru pe zi, cu 
coniac. 

Scormoni o vreme prin cartușşieră, apoi scoase un tub sticlos, pe care i- 
] dădu celuilalt. 

— Dracu” s-o ia de junglă afurisită ! bombăni el. Ai coniacul la tine ? 

— Nu beau în timpul serviciului. 

— Eşti cam dobitoc, prietene ! 

— Nu sunt aşa convins ca dumneavoastră, domnule! 

— Uite bidonul meu. 

În timp ce santinela bea — cam mult coniac pentru o biată pastilă — 
din gura lui Kader ţâșni un torent formidabil de înjurături la adresa pădurii. 
Și erau aşa de colorate, că numai un bătrân marinar, înrăit de furtuni, le-ar fi 
putut aprecia cum se cuvine. 

— Mulţumesc, domnule! 

Jenkins restitui bidonul. 

— Pentru înjurături ? 

— Pentru, toate. Sunteţi un om admirabil. 

— Nu te grăbi! Banii îi primeşti abia la capătul drumului. Până acolo 
mai avem. 


— Am încredere în steaua mea ! Nu-mi las eu ciolanele pe aici. Și nici 
pe dumneavoastră nu vă sfătuiesc s-o faceţi. 

— Pe barba mea roşie că ai dreptate! Până una-alta, trage în orice 
umbră mișcătoare. Călăuza, Mabruki, zice că prin apropiere pândeşte tribul 
lui Moaroro. Şi ăsta nu prea se are bine cu Roy. Să nu evadeze vreun hamal, 
că ne-am ars. Ai înțeles ? 

— Cred că da, domnule! 

— Bine. Noroc, Jenkins! 

— Noapte bună, domnule ! A, staţi puţin ! Cât e ora, vă rog ? Ceasul 
meu a ruginii. 

— 21 şi 15. 

— Mulţumesc, domnule ! 

Uriașul Kader porni spre mijlocul luminişului, când răsunară foarte 
aproape răgete sonore, cu vibrații joase. Bărbatul reveni lângă santinelă, cu 
pistolul în mână. Jenkins îndreptase carabina cu ţeavă scurtă spre zidul 
pădurii tropicale, care începea la câţiva metri de dânşii. Printre ierburile 
hăţișului, abia desluşiți în întuneric, luceau ochii unui animal. Leu să fi fost 
? Jenkins ridică arma, ţintind. 

— Nu trage! şopti Kader. Alarmăm oamenii. Și-aşa sunt obosiţi. 

— N-am chef să mă trezesc cu el în ceafă, domnule! 

Brusc, lucirile verzui dispărură. Se mai auzi doar pufăitul mânios al 
animalului. Cei doi ascultară o vreme, apoi Kader mormăi: 

— S-a dus. Păcat, în alte condiţii ar fi meritat cele două gloanţe între 
ochi. Noroc, Jenkins ! 

Santinela îl urmări o vreme cu privirile. Pe chipul său slab și neras 
apăru un zâmbet dispreţuitor. Dar totul nu dură decât o clipă, şi el reveni cu 
ochii la desișul luxuriant, învăluit în beznă. Deasupra, la 40-50 de metri, 
coroana unui sicomor se profila clar pe cerul înstelat. O liană se arcuise 
peste vârfurile frunzișului. 

Convingându-se că nu-l amenință nimic, din două-trei salturi Jenkins 
ajunse în marginea pădurii. Ocoli în goană tufişurile dese, şi, fără zgomot, 
se îndreptă spre cortul șefului. Ajuns în apropiere se aruncă la pământ. 
Mlădios ca un șarpe, se târî pe lângă rădăcinile ferigii uriașe, sosind lângă 
cort aproape o dată cu Kader. Îşi lipi urechea de pânza groasă. 

— Hallo, Roy! Nu te-ai culcat încă ? 

— Cum vezi, Barbă-Boşie, trag din pipă. Aştept să mă cheme cineva 
prin radio. 


— Jar oamenii tăi ? Din nou o să mă dai afară, ca să n-aud? 
— Hai, nu fă pe supăratul. Afacerile sunt afaceri. Ai schimbat oamenii 


— Da, şefule ! Pe idiotul de Jenkins l-am postat la capătul cărării. 

— De ce-l faci idiot? 

— Nu ştiu nici eu precis. 

— Hm ! Ceva noutăţi ? 

— Mi-a spus că printre hamali ar fi unul deştept şi curajos, care 
cunoaște jungla cum îmi cunosc eu barba. 

— Mai bun decât Mabruki ? Curios. Cum îl cheamă ? 

— Ăla cu suliță și pumnal ? 

— Da. 

— Într-adevăr, minunat exemplar! Nilot autentic, sau de undeva, din 
sud. Poate din Tanganyika. Are ochii vii, pătrunzători, nu-i așa ? Nas 
ascuţit, prognatism® foarte slab. Uite, vezi, asta e greșeala noastră. Nu ne 
pricepem la negri. 

— Se zice că știe și vreo două limbi străine. I-am spus idiotului să ţi-l 
aducă mâine dimineaţă. 

— Ciudat, roşcovanule ! 

— Un om ca ăsta ar face parale bune la oraş, sau într-un port. Foarte 
ciudat! Preferă jungla şi cele 70 de livre pe care le duce zilnic în spinare. 
Hm! 

—  Ăştia sunt ca maimuţele. Vor păduri tropicale în locul cuştii 
civilizate a circului. 

— Lasă literatura ! Mabruki e un prost, dacă n-a aflat nimic despre el. 
Ori poate ne-a ascuns ? 

Roy Oswell trase din pipă gânditor. Kader își aruncă în fundul cortului 
pistolul, deasupra casca sa colonială, și se aşeză oftând lângă ele. Pe pătură 
alergau zeci de urechelnițe mari. Începu să le omoare, dar nu le prididi, şi 
abandonă distracţia, înjurând de mama focului. 

— De astea nu mai scăpăm ! bombăni el. 

— Poftim ? 

— Sunt sute. Or să circule toată noaptea pe noi. Ptiu ! 

— Termină o dată cu prostule ! 

— Am terminat, şefule ! 

Uriașul încercă să zâmbească şi strivi încet o urechelniță prinsă pe gât! 


— Amba ar putea şti ceva despre Taba Ciu. Adică despre Muntele Alb, 
cum se traduce în engleza ta de incult. 

— Mai încet, şefule, cu știința asta, că şi jungla are urechi. S-o dăm pe 
nemţește. Te ascult! 

— Bine, Barbă-Roşie ! Râurile Aruvimi-lturi au rămas la sud. Până în 
regiunea lui Taba Ciu mai avem vreo 80 de kilometri. 

— Dar trebuie să ocolim drumul care duce acolo. Ce-ai de gând să faci 


— Hai să te lămuresc, deşi e cam devreme, şi-ai putea s-o ştergi într-o 
bună zi. Lasă, roşcatule, nu protesta, oameni ca noi n-au nevoie de cinste. 
Ştii totuşi prea puţin ca să-ţi lași șeful când ţi-o veni la socoteală. Coniac ! 

Bidonul se afla chiar lângă Roy, însă Kader i-l întinse, obișnuit cu 
aerele şi trăsnaia şefului. Ciocniră bidoanele şi băură amândoi. 

— Așadar, bărbosule, noi căutăm Muntele Alb, din apropierea Lacului 
Albert. Am aflat întâmplător că acolo e un tezaur cu care am putea cumpăra 
toată Africa. Așa-i ? 

— Dacă Aran Selar, corcitura blestemată, nu crăpa ca un porc umflat 
cu gin, aflam noi mai multe! 

— Nu fi măgar ! El a fost singurul care ne-a confirmat, în spelunca din 
Watse, legenda Muntelui Alb. Și tot el ne-a pus pe urmele bătrânului 
Hamadi, care știe precis locul comorii Ce mai vrei ? 

— Ca să fiu cinstit, Roy, nu prea cred în legenda asta. Câţi aventurieri 
ca noi și-au lăsat pielea în junglă, alergând după comori de soiul ăsta, şi nici 
măcar... 

Kader tăcu deodată. Ochii şefului scânteiau ca ai unei sălbăticiuni. Pe 
bărbos îl trecură nădușelile. 

— Uite ce, Eduard Kader ! Eu nu te silesc. Dar ştii acum cam multe. 
Și-o să ne despărțim doar cu o condiţie: unul din noi să aibă o găurică 
neagră între ochi. Păzeşte-te! 

— Roy, zău, să nu crezi... 

Șeful bău iar, zdravăn, dând din mână a lehamite. 

— Ascultă-aici! Hamadi se pregăteşte de plecare. Va însoţi în junglă o 
expediţie. Doi tipi: români şi fraţi. Acuma, pe urma lor e un om de-al meu. 
Au părăsit cu toţii Mahagi-Port. Se pare că cei trei vor veni încoa”, spre 
sudul Lacului Albert. 

— Șefule, ești un geniu ! 


— Noi ţinem legătura cu individul plătit de mine, și, când e la adică, 
ne întâlnim cu el pentru a afla unde sunt. Apoi lasă, smulgem noi secretul 
lui moş Hamadi. Ne pricepem oarecum la asta, ce crezi ? 

— lartă-mi aiurelile, Roy ! Eşti mai deştept ca mine. Nu voiam să te 
supăr adineauri. Va să zică, noi ocolim singurul drum spre Taba Ciu... 

— Fiindcă pe el o să umble Hamadi cu românii. Vezi că știi ? 

— Ha, ha, şefule, ce lovitură ! Și unde predăm baloturile? 

— Suntem așteptați mai spre nord. Călăuza mi-a spus că avem doar 
două zile de mers până acolo. Dar trebuie să căscăm bine ochii. Am mai 
trecut acum un an pe-aici, prin Kibali-lturi, când cu prospecţiunile pentru 
uraniu. Regiunea e controlată de tribul lui Moaroro. Am avut câteva 
neplăceri cu el; rămăsesem fără oameni şi s-a opus să ne dea alții. Ca să-l 
învăţ minte, i-am aprins câteva sate. Dacă află că sunt acum pe aproape... 

— S-ar duce dracului recompensa. Prea am avea ghinion ! Trei luni am 
pregătit lovitura asta. 

— O sută de miare nu-s de lepădat, Barbă-Roşie! De-aia să facem și pe 
dracul şi să ducem toate baloturile. Apropo, ştii că bossul mi l-a recomandat 
pe Jenkins? 

— Zău ? Kader strivi furios trei urechelnițe pescuite în barbă. Ce-o fi 
găsit la el ? Eu credeam că l-ai remorcat tu de pe undeva. N-am încredere. 
Prea e prost, ori face pe prostul. 

— Ce vrei! Mi l-a aruncat în spinare. 

— Ştie de marfă ? 

— Mă crezi idiot? Nu i-am spus nimic. Și-o fi închipuind, sărăcuţul, că 
suntem cercetători. De altfel n-ar fi prea departe de adevăr. Tot veneam 
încoace să cercetăm Muntele Alb. Dacă Leps, bossul, ne-a rugat să-i ducem 
şi lui baloturile astea, de ce să nu-l ajutăm, mai ales că ne-a momit şi cu 
ceva parale. Cât despre marfă, dracul s-o ia. Nu mă interesează. Afacerile 
sunt afaceri. A trebuit, bineînţeles, să-i dau lui Jenkins nişte explicaţii... Că 
suntem în fruntea unei expediţii științifice importante, nu? 

— Mai încape îndoailă ? Și ne vedem liniștiți de drum... 

— Am reuşit, dragă bărbosule, să îndepărtăm orice bănuială. Cine 
naiba s-ar mai gândi că, de fapt, noi căutăm Taba Ciu? 

Oswell se ridică de pe ciotul unde şezuse şi căscă zgomotos, 
întinzându-și braţele musculoase. Fumaseră amândoi tot timpul, așa că aerul 
din cort devenise sufocant. Lampa cu baterii împrăștia o lumină palidă. 
Kader goli ultimii stropi din bidon, înjurând că l-a secat atât de repede. 


— Ce zici de Hamadi, bătrânelul nostru, că are un băiat ? zise el, 
privind pofticios la bidonul șefului. 

— Nu mai spune ! 

— Da, e student la Cairo. Mă mir că nu ţii minte. Beţivanul de Aran 
Selar a mormăit zece minute despre el. După aia a căzut lat. A, aşa e, tu nu 
erai acolo. Te duseseşi la bar. Zicea că flăcăul e o capacitate. Ptiu ! Dă-mi să 
trag un gât şefule ! 

— Hai, înghite, roşcovane! Îi dai târcoale ca un câine. Ai să capeti 
delirium tremens, să știi ! 

În acel moment, răsună nu ţiuit scurt. Oswell se repezi la aparatul de 
radio, în funcţiune. Aruncă foaia de cort de pe el, scoase antena scurtă, îşi 
potrivi căştile la urechi și începu să apese butoanele. 

— Aici „Antilopa”! Aici „Antilopa” ! vorbi el deodată. Trec pe 
recepție. Ascultă, Kader, că te interesează ! 

Roşcovanul deveni numai urechi. În difuzor se auzi: 

— Călăuza Hamadi a părăsit de două zile Mahagi-Port, ca însoțitor al 
celor doi români, Geo şi Victor Cornescu. Vor întreprinde cercetări spre 
sudul Lacului Albert, până în apropierea localităţii Bogoro. În aceeași 
direcţie a plecat şi o americană, Ann Breakstone, însoţită de omul nostru, 
Tony. Eu îl urmăresc pe Hamadi. Tony va raporta pe aceeași lungime de 
undă. Aştept ordine. 

Roy manevră iar butoanele, aplecându-se deasupra unui microfon 
minuscul: 

— Aici „Antilopa” ! Ți-am primit raportul. Continuă urmărirea. Peste 
trei zile, pe aceeași lungime de undă. Am terminat! 

După ce acoperi aparatul, Roy se ridică încet. 

— Ei, ce ţi-am spus ? Legătura cu Taba Ciu a fost făcută. 

Surâse radios. 

— Să fie cu noroc ! mormăi uriașul. Crezi că la Taba Ciu îi duce 
Hamadi ? 

— Sunt sigur ! La culcare ! ordonă Roy. Nu uita să-ţi pui ceasul să 
sune. La trei trebuie să-i schimbi pe Jenkins şi Uledi, Noapte bună ! 


%* 


Amba lupta din greu cu somnul, răsucindu-şi trupul puternic, cu umeri 
pătraţi, pe makanda lui udă. Transpirase. Avea gura uscată, dar nu-i era 


sete. Cămașa groasă, albastră i se lipise de piele. Pantalonii aspri și tari îl 
supărau. Ar fi vrut să-şi scoată bocancii, dar se răzgândi. 

După marșul de peste zi, Barbă-Roșie l-a trimis în primul schimb de 
pază. Chiar acolo, în post, a simţit începutul frigurilor, acele spasme mici, 
kitchuma chuma, care-l îngrozeau pe orice negru. 

Nu trebuia să doarmă. Era conştient că nu trebuia. Și totodată îl 
toropea o oboseală nefirească. Respira anevoie neputându-i-se împotrivi. Se 
răsuci iar pe o parte, cu băgare de seamă, evitând să facă zgomot. Trase şi 
mai aproape sulița, scurtă, solidă. Pipăi tocul cuţitului prins la centură. 

Ridicându-și capul, privi, împrejur. O uşoară ameţeală îl obligă să 
închidă ochii. Când îi deschise iar, văzu balotul său înfășurat în foaia de cort 
murdară. Zări apoi trupurile celorlalți negri, hamalii caravanei, cufundaţi 
într-un somn adânc. Fiecare avea alături încărcătura — cele 70 de livre, 
ridicate dimineaţa pe umeri și duse prin junglă preţ de șase mile pe zi. 
Întunericul nu-l stânjenea pe Amba. Îşi obișnuise ochii cu el încă din 
copilărie, când vâna pe malurile lui Zambezi. Dincolo, peste luminiș, 
printre ierburile culcate la pământ, dormeau duși şase negri goi: înaintașii. 
Puternici, neobosiţi parcă şi conduși de Mabruki — călăuza — ei tăiau cu 
ajutorul topoarelor scurte lianele încolăcite pe cărare, uşurând astfel 
înaintarea grupului. Căci pădurea se lăsa greu învinsă, și potecile mai 
fuseseră străbătute doar de sălbăticiuni. 

După stele, era trecut de miezul nopţii. Focul din mijlocul luminișului 
aproape se stinsese. O trâmbă subţirică de fum se înălța dreaptă până la 
frunzele ferigii de deasupra. Uledi, santinela, ațipise chircit lângă movila 
fierbinte de cenușă și jar, strângând între genunchi carabina militară cu 
țeavă scurtă. Și vuasungii — oamenii albi — dormeau. În cortul lor era 
întuneric, iar Jenkins, cealaltă santinelă, fuma plimbându-se. Lui Amba îi 
plăcea vuasungul acesta blând şi tăcut. 

Numai atât reuși să gândească negrul, și capul îi căzu înapoi, pe 
rogojină. Tâmplele îi zvâcneau. Peste cel mult o oră, trebuia să fugă cu 
balotul în spate, pentru a-l căuta pe Moararo, puternicul şef de trib. Și nu 
avea nici o pastilă din cele ce alungau frigurile. 

Să-i ceară una lui Barbă-Roşie ? Sau să fugă până la Manciuniane, fata 
zveltă, cu sânii ca două mosuca” ? Ea îl așteaptă acolo, pe malul lui 
Zambezi, răcorindu-se în umbra lui gonono cel cu coaja argintie. O să 
coboare la ea cu piroga, ajutat de curenţii iuți, ce mână apele limpezi spre 
Mosi-oa-tunia“. 


[> 


„Unde alergi așa, Amba 

„La Manciuniane, fata pe care o iubesc. Ploile au trecut. Azi înfloresc 
ghioceii și mâine mor, nu mai sunt. Vreau să-i duc bucheţele albe de tlacu- 
ea-pitse — copita zebrei. Florile sunt mai albe decât zăpada lui 
Kilimanjaro”. 

L-a zărit de departe. Fuge spre el și râde. 

— Trage piroga la mal! îi strigă. 

Acum o leagănă în braţe. Pe piept i-a presărat ghioceii albi, 
înmiresmaţi ca şi buzele ei crude și roşii. 

— Când alergi, Manciuniane, ești mai grațioasă decât condoma. O, tu, 
frumoasa mea antilopă, tu — iubirea mea! 

— Mai spune-mi, Amba, mai spune-mi! 

Dar el a aşezat-o în umbra lui gonono, pe iarba moale și deasă, 
aplecându-se să-i soarbă fericirea înflorită pe buzele roșii, întredeschise. 

Apoi, Manciuniane şi Amba s-au urcat în pirogă. Fata stă dreaptă, ca 
un bambus, în prora bărcii înguste. Priveşte înainte, spre insula de deasupra 
apelor repezi. Numai stânci negre, amestecate cu bucățele de sticlă 
strălucitoare, ce licăresc în lumina. 

— A plouat cu stele ! strigă Manciuniane râzând. 

— Da ! îi răspunde el. Manciuniane e fericită. Râde mereu. 

Negrul lopătează cu pricepere, ocolind vârfurile stâncilor. E un bun 
vâslaş Amba. Sunt în mijlocul fluviului. Se zăresc malurile împădurite. 
Arborii uriași au fel de fel de culori. Amba lasă piroga în voia curentului. 
Zgomotul cascadei devine asurzitor. Dincolo de insulă, din prăpastie; cinci 
coloane gigantice de aburi se înalță spre cer. Albe ca și colții elefanților. 
Bate vântul, aplecându-le într-o parte. 

Tinerii au ajuns. Manciuniane sare pe mal. Fuge. Amba trage piroga 
sus, pe pietre, şi aleargă după ea. Se îmbrățișează. În pragul cascadei e 
răcoare. Fata tremură. 

— Ți-e frig ? întreabă el. 

— Mi-e frică. 

Amba râde: 

— Piatra e tare ! 

— Apa o învinge! 

— Omul e mai tare ca munții. 

— Vreau să trăieşti, ca să te iubesc. 


Privirile lui sunt atrase mereu de golul unde se prăvălesc bubuind cele 
cinci şuvoaie. Aburii, parcă nemișcaţi, se împletesc în curcubee. 

— Nu, să nu te duci acolo! Să nu mai pleci! ţipă Manciuniane. Nu te 
las ! 

— Nu plânge, antilopa mea! Am să plec iar. Mâine. Să ne luăm rămas- 
bun de la cascadă... Dă-ne forța şi răbdarea cu care macini stâncile, Mosi- 
oa-tunia ! Ţării mele îi trebuie răbdarea și forța ta. Mai târziu, când mă voi 
întoarce iar, aş vrea să-ţi spun: Am învins bătrâne! 


%* 


— Amba, trezeşte-te! 

Şoapta îl făcu pe negru să deschidă ochii. Era tot noapte, și o mână 
străină îi ştergea sudoarea de pe frunte. Frigul pătrunzător nu-i dădea pace. 
Tremura. Apoi îşi aminti de luminiș, de rogojina lui udă. 

— Mucunguru ! bâigui. 

— Da, frigurile junglei! răsună o voce care-i păru cunoscută. Uite, ia 
niște pastile. Deschide gura! 

Amba ezită. Cine e necunoscutul ? Dar îşi aminti iar că trebuia să 
ajungă la Moaroro. Se supuse. Simţi cum îi cade pe limbă ceva dulce. Apoi 
trebui să înghită coniacul tare şi cald, pe care străinul i-l turna din bidon. 

— Mulţumesc! şopti el, în franțuzeşte, căci aşa vorbise şi bărbatul, al 
cărui chip nu reuşi să-l vadă. 

Auzi foşnetul frunzelor... Ştiu că străinul nu mai era lângă dânsul. Se 
gândi iar la Manciuniane, care-l aștepta undeva, pe malul lui Zambezi. 
Ascultă o vreme ţârâitul subţirel al unui greiere — tringa. 

După vreo jumătate de oră, Amba se răsuci pe makandă. Frigurile nu-l 
mai zgâlțâiau. Nu-l mai durea nici capul. Ridicându-se puţin, privi spre 
mijlocul luminișului. Uledi, întins pe iarbă, dormea profund. Ultimii tăciuni 
licăreau slab, gata să se stingă. 

„Acum trebuie să fug! gândi el. Mâine va fi prea târziu. Ne vom 
îndepărta de cărarea din spatele palmierului, care duce la tabăra lui 
Moaroro”. 

Se înălță fără zgomot din mijlocul ierburilor unde dormise. Locul 
acesta ales de cu seară îl ajuta acum să se retragă neobservat. Negrii ceilalți 
erau prinşi în mrejele somnului lor de plumb. Luminișul — pustiu. Nici o 
mișcare. O clipă, se gândi la Uledi. Dimineaţa va fi aspru pedepsit de 
Oswell. Dar oricum, chiar dacă-l va împușca, el, Amba, trebuie să ajungă la 


Moaroro. Luă într-o mână balotul, în cealaltă sulița și dintr-un salt pieri în 
hăţişurile din marginea pădurii. 

Se furișa printre ierburi ușor ca ghepardul, fără cel mai mic foşnet. 
Trecând de cort, îl zări pe Jenkins. Stătea nemișcat, privind în pământ, cu 
carabina pe umăr. Aţipise aşa, în picioare ? Negrul se opri. Fel de fel de 
gânduri îi trecură prin minte. Drumul, noaptea, prin junglă, era o nebunie. 
Dar cărarea, singura cărare, se afla lângă santinelă. Numai pe acolo se putea 
fugi. 

Aplecându-se, lăsă balotul de sub braţ pe niște frunze mari. Se culcă la 
pământ, și, târându-se, se apropie de alb. Apăru în spatele lui ca o umbră. Îl 
lovi în ceafă scurt. Jenkins căzu ca fulgerat. Negrul îl privi câteva clipe. 
Albul nu mai mișca. „Peste 10-15 minute își va reveni”, gândi Amba, 
ascultând precaut zgomotele din jurul său. Nimic neobișnuit nu-i atrase 
atenţia. Alergă înapoi, luându-și balotul şi sulița. 

Curând, se afunda pe cărare în junglă. Se strecură repede printre copaci 
şi liane, năclăindu-și din când în când bocancii în terenul mocirlos. Balotul 
aruncat pe umăr îl stingherea în mers. O ramură ţepoasă îi sfâşie cămașa la 
piept, o alta îi brăzdă umărul și fața. Poteca șerpuia prin junglă, ocolind 
tulpinele copacilor uriași, năpădită de hăţișul luxuriant al plantelor din 
ultimul etaj al florei tropicale: ferigi, liane, boschete agățătoare și ierburi 
dese, felurite. Obişnuit să străbată și noaptea asemenea locuri, Amba se 
orienta ușor, trecând peste toate piedicile. În câteva rânduri escaladă 
trupurile uriaşe ale copacilor doborâți de furtuni. Dar până la uriașul 
muvl6” mai avea de străbătut câteva sute de metri. În spatele lui crescuse 
un bomax, iar pe sub ramurile sale începea o nouă cărare, neştiută de albi. 
Pe acolo, ar fi ajuns până dimineaţa la Moaroro. 

Deodată se opri. Un miros străin, de animal, îi lovi nările. Ascultă 
câteva clipe atent, ţinându-și respiraţia. Mârâia nemulțumit un simba. Îl 
văzu la câţiva metri de dânsul, tupilat la pământ, mișcându-și coada nervos. 
Ştia că leul are să sară din moment în moment. Se lasă în genunchi, ridicând 
sulița. Balotul îi alunecă de pe umăr. Atunci izbucni răgetul acela înfiorător, 
cu gâlgâituri joase, care aduce tuturor spaimă şi groază, leu şi om se priviră 
țintă. Apoi animalul îşi înălță botul. Coada îi rămase nemișcată. 

Amba aruncă sulița cu putere, în timp ce leul sărea. Rănit adânc în 
piept, el căzu lângă negrul prăvălit într-o parte. Încercând să se ferească, 
Amba se împiedică de un ciot. Leul urla de durere, zvârcolindu-se, 
căutându-și adversarul. Îi zări trupul masiv şi făcu un nou salt. În acel 


moment bubuiră două împușcături. Animalul, mort, căzu lângă om. Mai 
tresări o dată şi rămase nemișcat. 

Amba nu știa ce să facă. Văzu pe cărare silueta unui om ciolănos, care- 
şi aşeza liniștit arma la loc, pe umăr, apoi, din câţiva paşi se apropie de leşul 
animalului. Era Jenkins pe care-l lovise în cap cu puţin mai înainte. Negrul 
îşi vâri cuțitul în teacă și se ridică. 

— Mulţumesc, domnule Jenkins! murmură el, atent la mișcările 
celuilalt. 

— Lasă! răspunse repede albul, cu glas sigur. Pleacă ! Ai drum lung de 
făcut. Tabăra s-a şi alarmat cred. Spune-i lui Moaroro că totul e-n ordine. 
Iar noi doi ne vom mai întâlni. 

— Ştiaţi de simba ? 

— A dat mereu târcoale luminișului. Eram sigur că te va ataca. Noroc, 
Amba ! 

Jenkins îi întinse mina. Negrul i-o scutură bărbătește, recunoscător. În 
același timp se întrebă de unde-l cunoaște Jenkins pe Moaroro și ce legături 
are cu dânsul. Celălalt îi ghici însă frământarea. 

— Nu te neliniști, Amba. Ai organizat bine treaba. Știu că majoritatea 
negrilor sunt din tribul lui Moaroro. Du-te şi dă-i de veste. 

— Cine sunteţi și cum de-mi cunoaşteţi planurile ? îl întrerupse Amba. 

— Mi le-a destăinuit Mabruki. Iar Mabruki este fratele lui Tassili. 

— Frumoasa Tassili ? Cântăreaţa neagră ? Care a murit împreună cu 
copilul ? 

— Da. Mi-a fost soţie. L-am rugat pe Mabruki să nu se dea de gol că- 
mi este rudă. 

Câteva clipe, negrul tăcu, surprins. Apoi murmură plin de respect: 

— Deci dumneavoastră sunteţi acel învăţător care dădea pe ascuns 
lecţii copiilor de negri ? 

— Eu. Moaroro mă ştie, și vreau să-i transmiţi următoarele: Planul 
nostru de luptă este bun. Pentru asupritorii albi din regiune, dispariţia 
baloturilor ar fi o pierdere însemnată. Vă rog însă să nu vă atingeţi de Roy 
Oswell și de Kader. Voi continua eu urmărirea lor. Spune-i lui Moaroro că 
trebuie să continui eu. Eu, înţelegi tu ? După ce termini, dacă poţi, vino la 
Nizi. Cât mai repede. Aș avea mare nevoie de tine. Acolo poate că am să-ţi 
spun de ce vă rog să-l lăsaţi pe Roy în seama mea. Ne întâlnim în marginea 
pădurii, la monument. Te voi aștepta numai dimineaţa. Acum pleacă ! 
Noroc, Amba! Trebuie să mă întorc în tabără. 


Multă vreme negrul nu se mișcă din loc privind după prietenul dispărut 
în pădure. 


În tabără, împuşcăturile avură urmări neaşteptate. Focul lui Uledi se 
reaprinsese ca prin farmec. Flăcările vii luminau acum tot luminișul, în timp 
ce negrul aducea mereu alte crengi, într-un exces de zel surprinzător. 
Hamalii discutau ceva, agitaţi. Câţiva dintre ei, cei mai obosiţi, dormeau 
încă. 

În faţa cortului, Roy Oswell, cu mâinile în buzunar, aştepta raportul lui 
Kader, plecat în recunoaștere. Pe chipul său ars de soare totul se ascuţise: 
nasul, buzele, bărbia. Ochii mari, cu cearcăne vineţii, scânteiau ca ai unui 
dement. Era crud Roy Oswell, îndărătnic, plin de ambiţii cutezătoare, 
căutând să le-ndeplinească printr-o voință de fier. Tip nordic, de statură 
ateltică, îi domina mai întotdeauna pe cei din aceeași teapă, mulțumită 
cinismului şi calmului său înnăscut. Dispreţuia oamenii, considerându-i 
incapabili să se rupă de ceea ce numea el interese mici şi meschine. „O 
turmă, ca toate celelalte viețuitoare !” spunea, ridicând din umeri. 

Acum își domina furia, convins că nenorocirile sunt abia la început. ÎL 
trezi din gânduri Mabruki-călăuza: 

— Yambo, bana ? — Cum vă simţiţi, stăpâne ? 

— Ce naiba vrei ? 

— Duhurile, mukunguru, au furat la Amba! 

Roy nici nu clipi. 

— I-au pus la dispoziţie și o furgonetă pentru balot? 

— Da, balot mare nu e. Dus o dată cu el. 

Pleoapele lui Roy se închiseră ca două linii. 

„Amba! Negrul ăsta deştept, pe care imbecilii de Jenkins și Kader l-au 
tratat ca pe un dobitoc oarecare. Fuga lui cu balotul dovedeşte că era 
conştient ce cară în spate. Cu o asemenea dovadă, Moaroro ar fi fost gata să 
lupte până la ultimul om, pentru a învinge”. 

Barbă-Roşie veni, spre ghinionul său, cu o veste şi mai neliniştitoare: 

— Jenkins ! la-l de unde nu-i ! 

O clipă, şeful nu-i răspunse. Ce să mai pretindă de la el ? Nu, era 
neputincios ! Uriașul ăsta cu mutră rotundă, înconjurată de câlţii părului 
roşu, cu nas borcănat — purtând semnele evidente ale alcoolismului — nu 
poate decât să crească porci şi găini în cine ştie ce mănăstire catolică. Şi să 


bea două butoaie de rom pe zi. Doar atât. În scăfârlia lui mică putrezesc 
urmele vagi ale unui creier de struţ. 

— Boule! 

Kader tresări. 

— Ce sunt eu vinovat, șefule ? 

Îşi aprinse repede o ţigară. 

— Nu vezi ? Se luminează de ziuă. La trei trebuia să-i schimbi pe 
Uledi și Jenkins. 

— N-am auzit ceasul... 

— Din cauza ta, Amba a reuşit să fugă. 

— Amba! ? Kader rămase cu ţigara în aer, cu mutra jalnică a unuia 
care ar fi înghiţit un șarpe. Imposibil! S-o fi dus să-și facă treburile... 

— Pentru asta bineînţeles că-i trebuia și balotul. Să ştii, bărbosule, că 
la primul atac al negrilor te leg de un copac. Suliţele lor n-au să-și greșească 
ținta. Idiot! 'Ţi-am spus să fii cu ochii în patru. 

Cine știe unde ar fi ajuns lucrurile, dacă nu apărea Jenkins. Se apropie 
de cei doi cu mers legănat, obosit și cu un rictus de amărăciune în colțul 
buzelor palide. Respira iute, ca după fugă. 

— Domnule Roy, cineva m-a pocnit în cap. Uite ce rană mi-a făcut! 
Când mi-am revenit, mi-am zis că nememicul nu putea fugi decât pe cărare. 
Am plecat după el. Spre ghinionul meu, nu l-am mai ajuns. La întoarcere, 
am dat nas în nas cu leul care ne tot dă târcoale încă de aseară. Am tras 
două gloanţe. Asta e tot. Cine a dispărut, nu ştiţi, domnule ? 

— Amba, domnule ! 

Roy îl imitase perfect. Cu toată situația dramatică, Barbă-Roşie pufni 
în râs. Pumnul şefului îl lovi însă prompt sub bărbie. Uriașul se lungi la 
pământ fără să crâcnească. Frecându-și pumnul. Oswell privi plin de dispreţ 
la trupul doborât. 

— Cheamă-l pe Uledi, Jenkins ! 

Masca uluielii şi a prostiei se împleteau deopotrivă pe chipul 
santinelei. Murmură: 

— Sunt consternat, domnule ! Așa surpriză... 

— Nu mă interesează tâmpenia dumitale ! Cheamă-l pe Uledi, am zis. 

— Pe Uledi, domnule ! Am înţeles! Și execută dispoziţia. 

Când ajunse în faţa șefului, bietul negru tremura ca o frunză bătută de 
vânt. 

— Ce vreţi ştiţi la mine, bana mkuba — mare stăpân ? 


— Cum a fugit Amba ? Te-ai înţeles cu el ? 

— Akuna, akuna, bana ! Nu, nu, stăpâne ! 

— Jenkins ! 

— La ordine, domnule ! 

— 25 de lovituri cu vergeaua metalică. 

Uledi căzu în genunchi: 

— Akuna, akuna, bana... 

— Domnule Oswell, nu știu dacă împrejurările ne permit să procedăm 
astfel ! 

Vocea lui Jenkins suna mai degrabă ca un avertisment. 

— Nu, domnule ! 25 de lovituri. Întâi dumneata lui Uledi, pe urmă 
Uledi dumitale. De ce să nu împărțiți egal recompensa ? Executarea ! 

În dimineaţa aceea lumina zorilor învălui ca de obicei jungla. Tulbure 
ca o ceaţă, ea se strecură și în luminișul tăcut, unde oamenii se pregăteau de 
plecare. Micul dejun fusese luat cu o grabă neobișnuită. Strigătele, gemetele 
negrului bătut mai stăruiau parcă în aerul înăbușitor. Pânze de aburi lăptoși 
pluteau printre ierburi. Un pui jucăuș de gorilă ţipa, făcând tumbe pe 
creanga unui palmier-liană. Cei şase înaintași trecură în fruntea coloanei, cu 
securile în mână. După ei, Mabruki, apoi Oswell, care fuma tăcut. Hamalii 
părăsiră pe rând luminișul. Ultimii veneau Jenkins și Kader. 

— Vrei o ţigară ? întrebă Barbă-Roşie. Dacă n-ai mâncat, cel puţin 
fumează... Bătaia a fost o tâmpenie. Pedeapsă de sclav, nu de alb. Te-ai ţinut 
bine. Te doare rău ? 

— Nu, mulțumesc! Dă-mi mai bine o gură de coniac. 

Kader îi întinse bidonul. Jenkins bău îndelung, sub privirile mohorâte 
ale celuilalt. Un papagal cenușiu zbură cârâind pe deasupra lor. 

Din pricina potecii înguste, coloana se desfășurase în şir indian, 
distanţele dintre oameni atingând trei-patru metri. înaintau încet şi greu din 
cauza căldurii și umidității excesive. Aerul viciat de miasmele atâtor 
putreziciuni îi înăbuşea la fiecare pas. 

— De mii de ani pădurea e mereu verde, izbucni deodată Jenkihs. 

— Ce-ţi veni ? mârâi Kader, privindu-l chiorâș. 

— E întuneric. Nu vezi că e întuneric ? Şi tot universul ăsta verde luptă 
pentru lumină. De sus până jos. 

— Baţi câmpii... 

— Lumina ajunge obosită la picioarele noastre. Dar ea e albă. Ştii că e 
albă ? 


— Haide, haide... na! lar m-a-nţepat un spin ! Ah ! Şi ce ustură ! 

Uriașul și-l smulse din carnea șoldului, înjurând ca de obicei. 

— Cerul de deasupra noastră e senin, albastru, începu iar Jenkins. Şi 
noi ne târâm pe cărarea asta împuţită, ca salbătăciunile. Copiii m-or fi 
așteptând să mă întorc. 

— Dar câţi ai ? 

— Avem adică... Vreo 43 ! 

— Te-ai îmbătat, Jenkins ! Vezi să nu te vadă şeful. 

— Nu, zău 43 ! Am fost învăţător. 

— Şi cum ai nimerit aici ? 

— Bossul ! Leps. Dracul să-l ia ! Îi datoram 16.000 de dolari. „Ajută- 
mă, mi-a zis. Tot vrei tu să cunoşti Africa și pe negri. Scapi și de datorii!” 

— Tâmpit mai eşti! Eu îl pocneam peste bot. Să-ţi pui pielea la 
saramură pentru 16.000. Ah ! blestemate muște ! Strivi una pe braţ. Ei! Dar 
ce s-a-ntâmplat ? 

Hamalii din faţa lor se opriseră. Jenkins vorbi cu unul dintre ei. 

— Ce e ? întrebă Kader, care nu pricepea nimic din bombăneala lor. 

— Un cordon de furnici traversează poteca. Hamalilor le e teamă să nu 
fie atacați. 

— Atacaţi ? De furnici ? Kader scuipă printre dinți câteva înjurături. 
Le-arăt eu puturoşilor ! 

—Nu te grăbi! Sunt carnivore. Astea înghit un elefant înainte să-ţi 
termini tu ţigara. Așteaptă-mă ! 

Jenkins dispăru. Nu trecu mult şi coloana își reluă marşul. Kader îl 
întâlni pe Jenkins lângă două trunchiuri groase de copac, aşezate oblic peste 
potecă. Pe ele alergau, dispărând în pădure, furnicile mari și albe. 

— Le-am făcut un pod !... Acum își văd de treaba lor. Prin apropiere 
trebuie să fie leşul vreunui animal. 

Pormiră iar. Lumina zilei crescuse puţin. În acest crepuscul continuu te 
aşteptai însă mai degrabă să se înnopteze. Ţipetele papagalilor şi ale altor 
păsări îi întovărășeau la fiecare pas. Din când în când izbucneau urletele 
amenințătoare ale gorilelor cățărate în haosul desișului înalt de deasupra. 
Moleșiţi de căldura, oamenii, albi și negri, înaintau tot mai lent. 

La primul popas, Roy Oswell descoperi că patru negri dispăruseră fără 
urmă, și o dată cu ei baloturile și sacii cu alimente. Cercetările nu dădură 
rezultate. Hamalii povesteau legende despre duhuri ale pădurii care le-ar fi 
răpit tovarășii. 


Oswell parcă turbase. Discută imediat cu Jenkins și Kader. 

— Amba şi tribul lui Moaroro sunt duhurile ! strigă şeful. Din acest 
moment nu mai dormim nici unul. Orice negru dubios să fie împuşcat pe 
loc ! 


După-amiază, pe la patru, îi atacă o turmă de gorile uriașe. Câţiva 
negri fură răniţi, alții mai mulţi, profitară de împrejurare ca să se facă 
nevăzuţi.. Roy împușcă cinci maimuțe, însă nu înainte de a se fi ales cu 
capul spart. 

În cursul nopții, alți patru negri „au şters putina” — cum i-a raportat 
Kader șefului. 

Din această situaţie îi salvă bossul, pe nume Leps, care sosi, cu două 
zile mai devreme, însoţit de 35 de albi. Cum îşi angajase oamenii, și din ce 
direcție venea, numai el ar fi putut spune. Nu-l întrebă însă nimeni, nimic.. 
Elegant, într-un costum sport de culoarea ciocolatei, afaceristul suporta 
excelent clima şi marșul prin junglă. Avea, desigur, peste 40 de ani, dar 
scund şi rotofei cum era, nu i-ai fi dat atâta. După recomandările și 
amabilităţile de rigoare, Roy Oswell îi povesti pe scurt ultimele întâmplări, 
cuprins de descurajare. 

Spre stupefacţia lui, Leps rămase relativ liniştit. 

— Mă aşteptam, domnilor ! Pentru asta m-am și grăbit să vă ies în 
întâmpinare, însoțit de acești domni. Suntem dornici de luptă. Pornim în 
urmărirea lui Moaroro. Pe negrii care v-au mai rămas îi luăm în slujba și 
sub ocrotirea noastră. Ori se bat alături de noi, ori le trântim câte un glonţ în 
ceafă. Cât despre tribul ăsta de hoţi, n-aveţi grijă ! Îi cuminţim noi. Și le 
mai luăm și despăgubiri. Pentru atâta deranj, merită. 

— Şi... banii ? întrebă Roy neliniștit. 

— 30.000 mai puţin. 

— Fie ! acceptă Oswell, răsuflând ușurat. 

— Jenkins, arăţi cam rău. Ai avut friguri ? Ce să-i faci, băiete, asta-i 
Africa ! Acum eşti liber să pleci unde vrei. Te-am iertat de datorie. Poţi să-l 
însoțeşti pe Roy. Pleacă la Nizi. 

Fără să le mai pese de ce lasă în urmă, Oswell, Jenkins și Barbă-Roşie 
părăsiră tabăra peste câteva ceasuri. Îi însoțeau doar Mabruki şi alți doi 
negri, cu bagajele. 


Peste două zile, seara — după un marş greu prin junglă — soseau în 
orăşelul Nizi, unde, într-un hotel mizerabil, luară câte o cameră. Dimineaţa, 
Roy îl vizită pe Jenkins. 

— Sper că nu te-ai supărat pentru cele întâmplate în junglă, domnule 
Jenkins ? 

— Desigur că nu, domnule ! Datoria... 

— N-ai vrea să ne însoţeşti mai departe, pe mine şi pe Kader ? Cunoşti 
dialectele locale şi ne poţi ajuta. Primeşti ? 

— Unde mergem ? 

— Deocamdată e prematur... 

— Unde, domnule, unde ? insistă Jenkins netulburat. 

— Să căutăm un munte ! răspunse zâmbitor și în doi peri Oswell. 

— Un munte ? Jenkins părea năuc. 

— Îi spune Taba Ciu. Trebuie să afli ceva de pe la negrii de-aici. Îţi 
dau 100 de dolari pe zi, şi, dacă treaba merge, primeşti la urmă încă 10.000. 

— Bine, domnule ! Bateţi palma ! 

Cei doi bărbaţi îşi strânseră mâinile, iar Roy îi dădu şi un acont 
substanţial. 

Fiindcă Barbă-Roşie nu se trezise încă din beţie, Jenkins părăsi peste 
câteva ceasuri hotelul, pentru a colinda cartierele mărginaşe, locuite de 
negri. 

Străbătea ulițele noroioase, între cocioabe dărăpănate. Câţiva copii se 
luară după el, zgomotoșşi. Un cerşetor se ivi de după un colţ, îl cercetă 
iscoditor, apoi se așeză repede lângă zid şi începu să ceară cu glas plângăreţ. 
Jenkins se apropie de el, dar înainte să se fi căutat prin buzunare, bătrânul îi 
şopti iute, în dialectul local: 

— Sunteţi așteptat. 

— Cine? întrebă el tresărind. 

— Un prieten. La capătul străzii, lângă monument. Amba... 

Jenkins întinse bătrânului o monedă, strângându-i ușor mâna. Apoi 
plecă mai departe, continuându-și parcă plimbarea. 

Într-adevăr, Amba îl aştepta. Un braţ suplu și musculos îl trase pe alb 
într-un tufiş des, întunecat. 

— Bună ziua, domnule Jenkins ! 

— Aici erai ? Bună ziua, Amba. Văd că ai mulţi prieteni. 

— Luptăm împreună. 


— Toţi oamenii cinstiţi sunt alături de Congo. Ei, dar ia zi, ce-ai mai 
făcut ? Ai scăpat de friguri ? 

— Leacul a fost minunat. Vă mulțumesc. Îmi pare rău că v-am lovit 
atunci. De ce nu mi-aţi spus de la-nceput ? 

— Nu se putea, Amba. Şi-mi trebuia o dovadă pentru Oswell. Ce s-a 
întâmplat cu Leps ? 

— A mers repede. Nici n-au avut timp să se apere ca lumea. Mai ales 
că i-a oprit şi pe negri. Am sărit peste dânșii când nici nu se gândeau. După 
ce le-am luat baloturile și i-am dezarmat, au dispărut în pădure. Ştiţi ce 
aveau în baloturi? 

— Știu ! Arme ! 

— Aşa e. De fapt, cine sunteţi cu adevărat ? Ai noștri vă cunosc prea 
puţin. 

— N-are însemnătate, Amba. Un partizan, ca şi tine. Tu lupţi pentru 
independența Congoului. Eu împotriva lui Roy. Nu te mira. Există și altfel 
de albi decât Oswell şi Leps. 

— Nu mă mir. l-am văzut. 

Ar fi vrut să-l întrebe pe Jenkins de ce luptă contra lui Roy, dar se 
abţinu. 

— Şi-acum ? întrebă Jenkins. 

— Moaroro pleacă spre vest. Eu, spre Lacul Albert. 

— Cum ? Lacul Albert ? Avem aceeași direcţie. 

— Poate. Nu ştiu. Caut pe cineva. 

— Şi noi vom căuta un bătrân: Hamadi. Ascultă-mă, Amba ! Hamadi e 
urmărit de un om al lui Roy. Şi noi, Oswell, Kader şi cu mine, pornim 
curând în această urmărire. Vor să-i smulgă bătrânului un secret, despre 
Taba Ciu. Ştii ceva ? 

— Bătrânul are multe taine. Îl cunosc. 

— Dacă-l întâlneşti, spune-i să se ferească. A, am uitat ! În aceeaşi 
direcție a plecat și o americană, însoțită de un individ, care e tot în slujba 
„şefului”. 

— Femeia are vreo legătură cu Taba Ciu ? 

— Nu! Dar se pare că acest Taba Ciu ascunde un tezaur. Vrei să m- 
ajuţi din umbră să-i dejucăm planurile lui Roy ? Tezaurul acesta nu trebuie 
să intre în mâna lui. 

— E bine că mi-aţi spus, domnule Jenkins. Vă voi ajuta. 

— Atunci rămâi cu bine. Aştept să-mi dai un semn de viață. 


— La revedere. Vi-l voi da. 


SIMBAMUENNI 


Soarele răsărise de mult, când cei trei călăreţi ajunseseră pe malul 
abrupt al unei văi adânci și uscate. Călăuza își opri calul, căutând cu 
privirile Un loc pe unde să poată coborî. Peretele aproape vertical împiedica 
însă orice tentativă. Bătrânul se întoarse spre însoțitorii săi: 

— Va trebui să mai mergem în jos. Pe aici nu se poate traversa. Vorbise 
într-o englezească fără cusur, cu voce gravă și liniştită. Caii sunt obosiţi. 
Puţină odihnă nu le strică, domnule Geo. 

— Desigur, dragă Hamadi. Cu ocazia asta își va putea continua și 
Victor exerciţiile. 

— lar începi ? mormăi prost dispus al treilea component al grupului. 

— De câte ori plecăm la drum, mă tot întreb: cum naiba reușeşti să 
ajungi pe cal ? 

— Pretinzi, după numai două zile, să călăresc precum indienii ? 

Bătrânul surâse blând: 

— Domnule Geo, nu toată lumea s-a născut pe coama unui cal, ca 
dumneavoastră ! 

Victor pufni în râs, descălecând cu greutate. Geo îl privi ironic: 

— Nu-l alinta, Hamadi. Nu-l alinta ! Poftim ! Nici pe pământ nu se 
mai descurcă. 

Într-adevăr, Victor se mișca de colo-colo cu paşi mici, încercând parcă 
să se obişnuiască iar cu mersul pe propriile lui picioare. 

— Cred că mă voi întoarce deșelat la București, bombăni el, privindu- 
şi membrele inferioare. 

Geo hohoti sonor. Dintr-un salt fu alături de cal, scoţându-i zăbala. 
Desfăcu la iuțeală curelele coburilor uriași, pe care-i aşeză în iarbă. Cu 
palma lovi crupa animalului zvelt și nervos, apoi fluieră scurt. Calul ciuli 
urechile, sforăi încetișor şi, după ce aruncă din copite, țâșni într-o parte, 
spre iarba deasă din marginea savanei. Începu să pască. 

Victor repetă şi el manevrele, în timp ce Geo se trântea pe spate, 
punându-și alături arma automată cu două ţevi şi casca. Victor goni cu 
strigăte groteşti calul, după care veni lângă Geo. Se așeză oftând. 


— Dă-ţi jos rabla aia de pe umăr ! 

— Am uitai. 

— Te oboseşte. 

— Atâta pagubă ! 

— Mă rog ! 

Abia atunci îşi dădură seama că bătrânul Hamadi, călăuza, nu 
descălecase. Stând în şa drept, scruta cerul, întors cu privirile spre sudul 
Lacului Albert, ca și cum ar fi încercat să vadă prin zările limpezi vârful 
stâncos al masivului cristalin, Ruwenzori. Apoi, încet, îşi fixă ochii 
întredeschişi pe direcţia nord-vest, spre lanţul Munţilor Albaştri. 

— Parcă ascultă ! șopti Victor intrigat. Curios ! 

— Nu te-ai obișnuit cu el. 

— ÎI cunoşti bine ? 

— De aproape 10 ani. M-a însoţit în mai toate cercetările mele 
africane. 

— Pitorească prezenţă ! 

— Aş spune legendară. 

Geo tăcu. Victor continuă să-l privească pe Hamadi. Își amintea că în 
nu ştiu ce dialect din sud Hamadi înseamnă „călăuză”. Deci era o poreclă. 

Bătrânul avea o admirabilă robusteţe, ce-și găsise expresia în 
armonioasa dezvoltare a corpului. Nilot ? S-ar fi părut că da. Înălţimea, 
nasul ascuţit, umerii largi... Acum chipul lui osos era împânzit de o reţea 
fină de riduri. Barba scurtă, albă îi dădea un aer solemn, impunând respect. 
Din câte îi povestise Geo lui Victor, acest om poseda o vastă cultură, iar 
cunoștințele sale în materie de istorie și artă africană erau demne de 
invidiat. Poate că Geo exagera. Dar cine ştie ? 

Chiar şi felul cum se îmbrăca bătrânul nu putea fi decât rodul unei 
îndelungi experienţe. Bumusul mic, alb, mantaua largă, cu glugă, cămașa 
gălbuie şi pantalonii strânşi pe picior, aveau ceva din eleganța și ciudățenia 
costumului tuareg. Dar era altceva, precis altceva, căci sandalele cu talpă 
groasă, legate cu fâşii de piele tare, completau aproape anacronic acest 
costum. Și calul! De unde și l-a procurat? Capul mic, expresiv, gâtul scurt şi 
puternic, mușchii cu fibre prelungi și fine, nervoase, vădeau structura unui 
pur sânge arab. Numai culoarea lui era alta, neagră, de mustang american. 

Mâinile călăuzei, cu degete alungite, subțiri, se odihneau pe pușca 
așezată la oblâncul şeii. Arma cu ţeavă lungă avea patul dintr-o esenţă, de 
mahon sau abanos. Plăci de fildeş, îngălbenite, fuseseră încrustate în lemn. 


Şi pe fiecare placă mâna artistului anonim scrijelise cu gingăşie formele 
unor animale din pădurile și savanele Africii. Pesemne că era și bun 
vânător. 

— Arde soarele ! Se anunţă canicula, bombăni Geo, moleșit de această 
plajă matinală. 

— Ce tăcere ! 

— Calm ecuatorial, dragă Victor. Curenţi ascendenți. 

— Savana doarme. 

— Nu te lua după aparenţe. Suntem pe platoul grabenului central din 
Africa și aici surprizele se ţin lanţ. 

— Păcătos relief vulcanic. Prăbușiri, eroziuni... Dar îmi place. Aș zice 
chiar că sunt încântat. 

— Adolescenţă târzie, un fel de poetism imberb... 

Victor nu ţinu seamă de ironia muşcătoare a fratelui său. 

— Uite, şi albia acestui râu torențial îmi farmecă imaginaţia. E un nu 
ştiu ce sălbatic şi atrăgător, plin de culoare. 

— Să-ţi cumperi câteva creioane colorate. Poate mâzgăleşti ceva. 

— Ierburile înalte ale savanei, arborii ciudaţi și rari, antilopele, bivolii 
și păsările, toate mă atrag, Geo, că uit de cercetările tale ştiinţifice. Îţi 
mulțumesc ! 

— Dece? 

— Că m-ai chemat aici. 

Tăcură iar. Hamadi se apropie de el. Descălecase, și calul său păştea 
lângă ceilalți. 

Chiar atunci ţipă undeva o pasăre. Și iar, şi iar. Bătrânul asculta atent. 
Pasărea parcă vorbea. Adică repeta un singur cuvânt: „Polâ”. Așa e, Victor 
nu se înșelase. „Polă ! Polâ !” 

— Vine ploaie și furtună ! vorbi bătrânul. 

— Imposibil ! replică Victor. Cerul e senin, vântul nu bate. 

— Mocva reza nu face gălăgie decât înaintea ploii puternice. În 
câteva ceasuri avem furtună. 

Geo sări iute în picioare, spre surprinderea lui Victor, care, drepți să 
fim, se cam îndoia de „barometrul” viu al bătrânului. 

Geo scoase repede o hartă, din porthartul prins la centură. Victor veni 
lângă el. 

— Mda ! La 6—7 kilometri de-aici avem iar o albie secată, adâncă și 
largă. Dacă reuşim să trecem dincolo, e bine. După ploaie nu vom mai putea 


trece fără barcă. 

Călăuza îi întrerupse: 

— Priviţi o ciudăţenie a Africii noastre ! Arătă cu mâna un arbore 
solitar de pe fundul prăpastiei. Băştinașii îi spun „more oa maotu”, arborele 
cu picioare. E Ficus indica. Rădăcinile sale coboară direct din ramuri, 
împrăştiindu-se pe o mare suprafață. De obicei creşte prin locuri cu 
umiditate abundentă. Cum a apărut aici, Dumnezeu știe. 

— E cam pipemicită, într-adevăr ! replică Geo. 

— Da. Unele triburi cred că are însuşirea de a le feri de nenorociri. 

— Minunat! strigă Victor. Dacă l-am întâlnit, înseamnă că vom scăpa 
cu bine din furtună. 

Călăuza scrută din nou cerul. Cei doi se ridicară, împăturind harta. La 
orizont, către nord-est, se ivise ghemotocul alb al unui nor ce se lăţea cu 
repeziciune. 

— Pe cai ! mormăi Victor. S-a făcut nouă şi jumătate. 


De-a lungul malului prăpăstios, călăreţii înaintau în trap uşor. Ierburile 
savanei fuseseră înlocuite aici de tufe ţepoase, de arbori pitici și smocuri de 
iarbă verde, mărunţțică. Muştele nu-i supărau încă. La mai puţin de 2 
kilometri, Hamadi descoperi locul unde se putea trece pe malul celălalt. 

Câteva păsări mari, cenuşii se roteau deasupra lor cârâind. Apoi 
pieriră. Nu le-a fost uşor să treacă prin grohotişul strâns pe firul văii, printre 
bolovanii prăbuşiţi de sus, și să urce versantul abrupt. Caii sforăiau tot mai 
des, înspumaţi, iar răsuflarea lor iute sfâșia tăcerea aşternută între oameni. 

În sfârşit, se văzură şi dincolo. Chiar pe marginea râpei, trunchiurile 
unor kolkuali, zbârliţi, le barau trecerea. Ocolindu-le, nimeriră în mijlocul 
altor hăţişuri de acaci!”. Animalele obosite înaintau acum la pas. 

— Extraordinar ! strigă Victor. Priviţi cerul! 

Norii acopereau în zdrențe cenușii orizontul — năluciri negre, 
mișcătoare, cu forme monstruoase, vânzolite neîncetat, amestecate una cu 
alta, cotropind cu spaima lor cerul albastru. Ciudatele învolburări de fum, 
cenuşă sau aburi scăpărau scântei, în timp ce acolo, departe, deasupra 
pământului, plutea o bolnavă lumină gălbuie. 

— Inima uraganului ! șopti Hamadi. 

Călăuza își îndemnă calul pe o cărare abia ghicită. O stranie neliniște 
cuprinsese savana. Dacă până atunci nevăzutele vieţuitoare nu-și trădaseră 
prezenţa - dând impresia că nici nu există, acum se supuneau instinctelor lor 


alarmate. Stoluri de păsări îşi luau zborul ţipând, grăbindu-se să treacă în 
adăposturile sigure de pe malul Lacului Albert, sau altundeva, prin pădurile 
din apropiere. Auziră urletul unui ghepard și mugetele turmelor îndepărtate 
de bivoli. Vântul nu mai adia şi zgomotele cutreierau savana din toate 
direcţiile. 

Un tăun trecu bâzâind pe lângă urechile lui Victor, care tresări. Din loc 
în loc, întâlneau grupuri de mimoezi pitici, cu frunze ce luceau ca unse cu 
ceară. lar la un moment dat, Hamadi porni la trap, căci savana se rărise şi 
puteau înainta mult mai repede. Câteva antilope cu blană sclipitoare, aflate 
într-un luminiș, auzindu-i, ciuliră urechile. Se făcură nevăzute, în salturi 
pline de graţie. 

Alt stol fâlfâi pe deasupra lor. Păsări negre, ceva mai mari ca ciorile. 
Călăuza ochi scurt şi arma lui bubui de două ori. Cinci-șase zburătăciuni 
căzură la pământ. 

— Lincololo, vorbi el, oprindu-și caii. Uragan, ne-uragan, o friptură 
bună tot vom mânca astăzi. 

Și, calm, descălecă. Reveni cu păsările moarte. Le îndesă iute într-un 
cobur. În acel moment calul sforăi uşor. Bătu nervos pământul din copite. Şi 
ceilalți doi cai începură să se frământe pe loc. 

— Domnule Geo, şopti călăuza, pregăteşte-ți arma ! Dumneata, 
domnule Victor, la fel. 

Răgetul animalului fu urmat de salturile cailor speriaţi. Era aproape, 
foarte aproape. Cel mai probabil, după niște tufișuri dese din stânga. 
Călăreţii aşteptau pregătiți pentru orice. Dar timpul trecu şi în cele din urmă 
Hamadi încăleca iar, spunând: 

— A plecat. I-a fost teamă. 

Ca şi când l-ar fi auzit, leul pufăi mânios undeva, departe. Victor nu 
era lipsit de curaj. Dar acum frica îi paralizase orice mișcare. Sta cu ochii 
ațintiți în direcţia aceea și respira zgomotos. Geo îi observase spaima, 
înţelegându-i-o. Hamadi la fel. 

— Mi-a... mi-a fost frică, îngână zăpăcit Victor. 

— Domnule Victor, interveni bătrânul. Există un proverb al popoarelor 
din somali: „Unui om curajos îi este frică de leu de trei ori: când îi vede 
pentru prima dată urmele, când îl aude pentru prima dată răgind şi când îl 
vede pentru prima dată”. Dar să nu mai zăbovim ! Furtuna care vine este 
foarte periculoasă. Nu ne vom putea salva decât dacă ajungem la timp în 
valea lui L.ukassi. Printre stâncile mari sunt nişte grote. Vom fi la adăpost. 


În scurt timp, norii acoperiră soarele. Lumina vie a zilei dispăru. În 
jurul lor se lăsă aburul mut al înserării. 'Tunete din ce în ce mai puternice se 
rostogoleau pe urmele călăreţilor, îi ajungeau din urmă, pierind apoi prin 
zările înfricoșate. Vântul trecu mai întâi ca o adiere. Boarea lui, o resimţi 
imediat savana. Ierburile fremătară temătoare, într-un fâșâit continuu, 
nedesluşit. Hamadi ascunse arma sub palerină, fixind-o în şa. Îşi strânse 
bine gluga sub bărbie. Geo și Victor îi urmară, exemplul, îmbrăcând 
hanoracele și punându-și ochelarii de vânt. 

Aşteptau cu neliniște pericolul nevăzut. 


La 5—6 kilometri mai în urmă de locul pe unde treceau acești trei 
călăreţi, crescuseră în savană câțiva palmieri. Deşi mărunței, dominau totuşi 
împrejurimile atingând 10—15 metri în înălțime. Între tulpinele acestor 
arbori se oprise un călăreț. Calul nervos, plin de spume, respira iuta, ca 
după o goană nebunească. Bărbatul îmbrăcat sumar purta pe spate o armă 
cu ţeava scurtă. Era înalt şi voinic, şi cu toate că zările pe care le scruta 
arătau destul de amenințătoare, nu părea să fie convins că se găsește în 
pericol. Ba chiar sări agil de pe cal, apropiindu-se de tulpina unui palmier, 
pe care începu să se caţere ca simienii. Puţini albi ar fi reușit această 
performanţă. Ajuns sub coroana copacului, își plimbă privirile agere de jur 
împrejur. Zări prin lumina tulbure — nu departe — doi călăreţi ce se 
apropiau cu repeziciune. Nu păru de loc surprins, deși ar fi dorit să vadă 
trei. Dar, satisfăcut, coborî la fel de sprinten, trase animalul în dosul unor 
tufișuri şi aşteptă sosirea călăreţilor, care oricum trebuiau să treacă pe acolo. 

Câteva fulgere orbitoare căzură foarte aproape. Vântul răcoros înfiora 
savana şi frunzele zdrenţuite ale palmierilor foşneau cuprinse parcă de 
spaimă. În scurt timp, călăreţii văzuţi de dânsul se apropiară de locul unde 
se afla pitit. 

— Domnule Tony — spuse femeia — mi se pare că treaba asta cu 
uraganul ne cam încurcă lucrurile. Pierdem urma celor din faţă. 

— Nu greșiţi, stimată doamnă Breakstone, răspunse cel cu numele de 
Tony, un individ cu chip uscăţiv și păros, ascuns sub borurile largi ale 
pălăriei negre. 

— Crezi că mai avem şanse să scăpăm din prăpăd ? întrebă amazoana, 
privind alarmată cerul despicat de fulgere şi zgâlțâit de tunete. 

— Salvarea o găsim în Valea lui Lukassi. E aproape ! Dacă plecăm 
imediat... Altfel... 


— Perfect ! Poate că acolo dăm de Hamadi și de ceilalți. 

— Cine știe, răspunse în doi peri bărbatul pornind în galop. Femeia îl 
urmă. 

Negrul aşteptă o vreme, apoi se luă după dânșii, precaut, ridiqându-se 
din când în când în șa. Vântul alerga năuc, o dată cu dânsul. Iarba savanei 
unduia ca valurile. Vizibilitatea scăzuse simţitor. La un moment dat îşi 
struni cu violență calul. Acesta se ridică în două picioare. Urechea exersată 
a negrului surprinsese — cu tot vacarmul din jur — câteva împușcături. 
Răsunaseră destul de aproape. Părăsi bidiviul nervos şi alergă uşor aplecat, 
ținând în mâini carabina. Auzi nechezat de cal. Se târî într-acolo. Dădu 
binişor ierburile la o parte și ceea ce văzu îl obligă să devină atent. În 
mijlocul luminișului zăcea trupul unui om. Era mort, încremenit, cu faţa în 
sus şi cu braţele desfăcute. Pe frunte-i curgea un firicel de sânge. Negrul 
rămase nemișcat, ascultând cu încordare. Se apropiau doi călăreți în galop. 
Pătrunseră în luminiș și opriră caii lingă cadavru. 

— Blestemată furtună, Joe, spuse cel uscăţiv. Nu se vede la cinci 
metri. Ne-au scăpat. 

— Aveau cai mai buni, Nicolo. N-ai văzut femeia ? Alerga ca o nălucă. 
Și dobitocul ăsta de Wallshops ! Tony 1-a recunoscut. Are mână sigură. 
Drept în frunte l-a atins. 

— Acum ce facem ? 

— Să crăp dacă Tony nu vrea să-l păcălească pe Roy. Şi eu nu 
pricepeam de ce ne-a trimis şeful să-l urmărim. 

— N-avea încredere în el, Joe. 

— Cam așa. Parșiv ghinion ! Să dăm nas în nas cu el! A înţeles 
imediat. Îl învăţ eu minte. Vântul bate în direcţia'aceea. Dăm foc la savană. 
Îi ardem ca pe nişte șoareci ! 

— Ai înnebunit ? Şi femeia ? 

— Gura! urlă celălalt. Eu din partea asta, tu de dincolo. 

— Dar Wallshops ? încercă Nicolo. 

— Nu ne mai pierdem vremea să-l îngropăm. Cei doi dispărură. 
Negrul se retrase și el spre calul pe care-l încalecă, pornind în galop. 


Din timp în timp, caii galopau. Degeaba însă ! Tunetele erau mai 
repezi şi tot așa azvârleau din copite, duduind. Victor încercă să privească 
cerul coborât peste ei. Totul îi apăru ca un ocean vălurit de bezne. Fulgere 
stranii — cu câte opt-zece brațe — sclipeau îndelung, urmate de puternice 


explozii. Parcă nicăieri pe lume nu sunt atât de sonore tunetele ca în Africa, 
unde însuşi pământul vibrează şi trebuie să te stăpânești de fiecare dată, căci 
inima îţi tresare în piept. 

Îi învălui un suflu răcoros. Vântul se înteți, clătinând ierburile, 
răscolind nori de praf. Norii se târau peste podiș, grăbiţi din urmă de vântul 
șuierător. Cerul dispăruse într-o pâclă opacă. Mirosea tot mai mult a fum. 

— Ce s-a întâmplat ? întrebă Geo. 

— Arde savana, răspunse bătrânul. Arătă cu mâna undeva în spate. Nu 
ştiu dacă focul nu ne va ajunge din urmă. Vântul şi-a schimbat direcţia. 
Bate spre noi. 

— Cât avem până la Valea lui Lukassi ? 

— Doi kilometri, cel puţin. 

Dar, ca şi când ar fi simţiţ pericolul, caii porniră singuri, nechezând 
înspăimântați. Simţiseră mirosul fumului. 

Dacă vreunul dintre ei s-ar fi întors în șa, ar fi văzut zidul flăcărilor ce 
înainta cu repeziciune, alimentate de suflul furtunii. Asaltul lor se desfăşura 
de o parte și de alta, sub forma unui cerc alungit pe mai mulţi kilometri. 
Printr-o nefastă întâmplare, călăreţii se aflau în centrul acestei avalanșe de 
foc, ce-i ameninţa cu încleştarea din trei părți. Vâlvătăile galben-roşiatice îşi 
fluturau limbile ascuţite, mistuind în calea lor ierburi și copaci. Perdele de 
fum fierbinte colcăiau peste zare, împreunându-se la un moment dat cu 
plafonul norilor grei, rostogoliți pe cer. Caii în galop nu mai păreau acum 
decât nişte umbre vii, printre celelalte năluci, prinse într-un joc de forţe 
oarbe. Primprejur începu să răzbată vacarmul de urlete al sălbăticiunilor 
îngrozite, împletit cu tunetele dominând din înalturi. Pe lângă ei ţâșniră 
fantomatic trupurile câtorva gheparzi. Apoi lei şi antilope, bivoli ce mugeau 
prelung, stârnind panică — defilare năucă. 

Căutânduși salvarea în faţa primejdiei comune, toate aceste viețuitoare 
uitaseră parcă de milenarele lor dușmănii. Îi ajunse din urmă și câţiva 
elefanţi. Într-o goană nebună, cu trompele ridicate, scoteau mugete surde. 
Se apropiară atât de mult, încât oamenii i-ar fi putut atinge cu mâna. Dar în 
curând grupul pachidermelor gigantice îi depăși. 

Din urmă se auzi trosnetul ierburilor uscate, mistuite de foc. Căldura 
sufocantă și fumul le îngreunase Respirația, amenințându-i. Caii, cu boturile 
larg deschise, asudaţi, gâfâiau, la capătul puterilor. Atunci acolo, în faţă, 
apăru Valea lui Lukassi, cioplită în piatră. Pe malurile ei, se adunaseră de-a 


lungul timpului bolovani uriași — ruine zămislite de mișcările seismice de 
odinioară. Salvarea ! 

La lumina fulgerului se zări un pinten ascuţit și pietros, înfipt în trupul 
gol al văii — teren arid, pustiu. Bolovani informi, amestecați haotic 
dominau mica peninsulă. Hamadi se îndreptă către acest loc binecuvântat, 
de altfel singurul. 

Ajunseră la timp. Un vuiet sinistru se apropia tot mai mult, crescând în 
intensitate. Suflul colosal al uraganului îi izbi, aruncându-i aproape la 
pământ. Cascade nesfârşite de apă se revărsară peste ei gata să-i orbească. 
Dar caii continuau să meargă şi, la un moment dat, se opriră în spatele unui 
zid înalt. 

Vântul şuiera pe deasupra lor, însă acum se aflau la adăpost. 

Tot acolo, câteva antilope și un leu îşi găsiseră scăparea. Bătrânul 
împușcă fiara, în vreme ce graţioasele antilope, cuprinse de panică, săriră în 
golul de dedesubt. 

Ploua torențial, în averse. Grupuri de sălbăticiuni își continuau goana 
sub valuri de ploaie. Neputând urca versantul opus al văii, se angajaseră pe 
firul ei îngust. Și atunci păru că cerul s-a transformat într-o singură cascadă 
de apă şi tunete. Călăreţii n-au înţeles nimic până când zidul torentului înalt, 
venind din sus, se rostogoli impetuos sub ei, măturând pur şi simplu tot ce 
găsea în cale. Chiar şi terenul stâncos se clătină, ca la trecerea unui uriaş 
simplon. 

Puţine vieţuitoare scăpară de prăpăd, încremenite pe stâncile la care 
apa n-ajunsese. Erau câteva antilope mici. 

Vijeliosul torent purta cu el trunchiuri de arbori, rămășițe de plante, iar 
praful lateritic îi colorase apele într-un roșu închis. Cei trei descălecaseră. 
Zgribuliţi, cu dârlogii cailor în mâini, aşteptau să treacă potopul. Uneori 
bietele patrupede își aplecau botul spre bălțile din jur, să-și potolească setea 
sufocantă. Au trecut minute, sau ceasuri ? 

Uraganul își mai domolise furia. Primul vorbi bătrânul: 

— Va trebui să mai aşteptăm domolirea apelor. Ploaia aproape a 
încetat. Din cauza solului stâncos, acest omurambo distrugător seacă 
repede. 

— Omurambo ? Adică torent ? întrebă Victor. 

— Da. Ei, dar ce văd ? se întrerupse bătrânul. 

Ceilalți doi priviră în aceeași direcție. Pe trunchiul putred al copacului 
purtat de ape se vedeau picioarele şi capul roșcat al unui cal. O femeie, 


agăţaţă cu amândouă mâinile de gâtul lui, încerca să-l încalece. Îi zări şi le 
strigă de departe, din toate puterile: 

— Calul e speriat. Nu vrea să se mişte. 

Hamadi sări în şa, pornind în galop printre stânci. 

Geo și Victor făcură la fel. Urmărirea femeii continuă un timp de-a 
lungul malului. Mirosea a foc stins și a cenușă. Savana arsese până aproape 
de marginea văii. 

După aproximativ un kilometru, găsiră posibilitatea să coboare. 

Călăuza îşi îndemnă calul în apă. Geo îl urmă, strigând la Victor să 
rămână sus, pe mal. Încadrată de caii celor doi bărbaţi, amazoana fu scoasă 
în curind din torentul ce se mai domolise. Victor se apropie şi el, curios să 
afle cum nimerise acolo domnișoara aceea. Auzi întrebarea lui Geo: 

— Cum a fost călătoria ? 

Ea nu răspunse imediat. Tremura, cu nasul ușor învineţit. Mângâie cu 
un gest gâtul calului și în cele din urmă privi în jur, la fiecare, pe rând. 

— Inedită, incomodă și destul de fluidă. 

— Ceva neplăceri ? continuă imperturbabil Geo. 

— N-am putut fuma. 

Victor izbucni în râs, cucerit de simplitatea şi frumuseţea ei. 

— Dacă nu mă-nşel, Hamadi, Geo şi Victor ? 

— Exact. Dar cu cine avem onoarea, şi de unde ne cunoaşteţi ? 
interveni curtenitor românul. 

— Mă numesc Ann Breakstone şi vă mulțumesc, domnii mei. O să vă 
strâng mâna mai târziu. Dar ce naiba, n-are nimeni o ţigară ? Ale mele s-au 
udat. 

Geo îi oferi una și ea, după ce o aprinse zâmbind, pufăi de câteva ori. 

— Am plecat din Mahagi-Port la câteva ore după dumneavoastră, 
însoţită de un oarecare Tony Porter. 

— De ce ? întrebă Geo. 

— Sunt arheolog. Fiind singură şi auzind despre dumneavoastră în 
orăşel, m-am hotărât să v-ajung din urmă. Se vorbeşte mai ales despre 
dânsul. Și adresându-se lui Hamadi: Vă cunoaşte toată Africa ! 

Călăuza nici nu clipi. 

— Bine, bine, replică Geo, dar însoţitorul unde-a rămas ? 

— Dracu” ştie?! Poate bate la porţile iadului. Nu-mi prea plăcea, drept 
să vă spun. Cu toate astea mi-a salvat viaţa. Trei indivizi au vrut să ne facă 
de petrecanie. Sau cel puţin așa pretindea Tony. Pe unul l-a ucis. 


Geo se uită la Victor cu aerul unuia care nu se îndoiește nici o clipă că 
această Breakstone a stat destul de mult în apă ! 

— Gata ! spuse și aruncă ţigara. Sunt singură, domnii mei, deoarece 
doctorul Hayley a rămas bolnav într-un spital din Mahagi-Port. Cinci sau 
şase zile mă va aştepta. Cu oameni ca dumneavoastră, mă întorc eu ! Sigur ! 
Căci, zău, mi-aţi câştigat simpatia ! lar faima domnului Hamadi nu mă 
stânjeneşte de loc. 

— Noi nici nu mai contăm ! bombăni Geo. 

— Mă îndoiesc. Operele ştiinţifice semnate Geo Cornescu le cunosc. 
Aveţi un succes răsunător în America. Şi e interesant! O somitate științifică 
are complexe! Dar ajunge cu glumele! Pe domnul Victor, scriitorul Victor 
Cornescu, l-am văzut la televizor cu ocazia interviului de acum un an. Pe 
atunci studiam în Franţa. 

— Sunteţi foarte, foarte amabilă ! glăsui Victor. 

— Nimic nu vă-mpiedică să-mi urmaţi exemplul. De pildă să mă 
aşteptaţi două minute, să-mi storc hainele. 

Sări de pe cal ca o acrobată, aruncându-și pelerina de plastic de pe 
umeri. Întâi stoarse bluza, croită dintr-un postav verde. Aruncă lângă ea 
centironul negru, de care era agăţat un coșcogea pistol. Urmară pantalonii 
mulaţi pe coapsele lungi. Scurse apoi apa din cizmele uşoare. 

— Încotro mergem ? strigă miss Breakstone. 

Victor întoarse capul, căci toţi se îndepărtaseră politicoşi. Domnişoara, 
îmbrăcată, aştepta călare hotărârea lor. 

— Precis nu ştie decât călăuza noastră, Hamadi. Ne-a promis că ne 
duce într-un loc unde vom avea material geologic şi arheologic din belşug. 
Dar până acum a păstrat în taină numele regiunii. Nu crezi, dragă Hamadi, 
că acum ai putea să ni-l dezvălui ? 

Bătrânul se gândi câteva clipe, apoi răspunse cu aerul lui grav și 
liniştit: 

— Domnilor, vă voi conduce la Taba Ciu. 

Și porni domol înapoi, spre stâncile unde împușcase leul. 

Printre norii destrămaţi apăru soarele. Razele strălucitoare și calde 
reînviară natura vitregă. Pe Victor îl străbătu un simțământ straniu și 
tulburător. Nu era bucurie. Dar parcă niciodată ca acum nu avusese 
sentimentul că trăiește din plin. Privea la toate ca un nou-născut. 

— Ce bine-i să trăieşti! murmură el, sufocat de aceste senzații. 


L-a auzit doar Hamadi, căci domnişoara Breakstone şi Geo rămăseseră 
ceva mai în urmă. 

— Ce bine-i să lupţi și să cauţi! completă bătrânul. 

Ajunseră. Hamadi căută cu privirea leul vânat. 

Descălecă în apropierea lui, zicând: 

— Vom dărui blana unei anumite persoane. 

— Sper că nu te-ai gândit la mine ! insistă Geo. 

— Nici la mine ! se apără Victor. 

— Eu nu pot suferi blănurile ! strigă fata, ca şi când n-ar fi înţeles. 

— Am să mă mai gândesc ! zâmbi călăuza, scoțând de la brâu cuțitul 
de vânătoare. 

Începu să jupoaie fiara ucisă şi continuă: 

— Domnule Geo, pregăteşte tabăra. Scoate păsările din tolbă. O 
friptură e oricând binevenită. 

Caii pășteau liniștiți și grupul celor patru terminaseră masa. Strânși în 
jurul focului ce mai fumega încă, Geo şi miss Ann fumau. Lângă dânșii, 
blana leului atrăsese câteva muște. Hamadi se ridică încetişor de la locul 
său. Aproape absent, se depărtă de ei. Sui încet o stâncă și rămase acolo, în 
picioare, încrucişându-şi mâinile pe piept. Privea undeva departe, iar pe 
chip îi apăruse o expresie de neobișnuită concentrare. O rază i se opri pe 
față, dar nu mult timp, căci umbra unui nor îi luă locul. Și tot aşa, lumini și 
umbre se perindară pe chipul său încremenit. Buzele i se mișcau în 
răstimpuri, parcă murmurând ceva tainic. 

— Ce face ? Rugăciuni ? întrebă în șoaptă Ann. 

— Nu, imposibil! Nu l-am văzut niciodată rugându-se ! replică Geo, 
cu desăvârșire uimit. 

— Parcă-i un mag misterios ! zise Victor. 

Apoi tăcură, urmărind silueta bătrânului, profilată pe cerul albastru. 


În acest timp, printre stâncile de pe malul văii lui Lukassi, la câţiva 
kilometri în sus, un bărbat îi urmărea atent prin binoclu. Stătea pe burtă la 
umbra unui arbore pipernicit. Pălăria neagră, cu boruri largi, îi acoperea 
chipul bărbos, aspru, brăzdat de toate viciile posibile. Îmbrăcămintea 
decoltată purta patina timpului. Cămașa groasă, din postav kaki, pantalonii 
strâmţi de aceeaşi culoare și cizmele negre îi arătau îndeajuns profesiunea, 
fără a mai fi nevoie pentru asta de vederea centurii late, încrustată cu ţinte 


metalice, nici de cele două browninguri de ultimul tip, prinse într-o parte şi 
alta a acesteia. 

Individul stăruia în observaţiile sale, când auzi foarte aproape 
nechezatul uşor al unui cal străin, la care răspunse calul său, aflat după 
stânci. Sări agil în picioare, înșfăcă un pistol de la brâu și se lipi de zidul 
înalt. Prins în curele, binoclul îi rămase atârnat de gât. 

Bărbatul care apăru de după pietroaie părea destul de liniștit. Culorile 
îmbrăcămintei lui erau atât de ţipătoare, încât pe omul nostru îl pufni râsul. 

— Hallo, Sarboko ! strigă. 

Celălalt se grăbi să vină lângă dânsul. 

— Salut la mare bandit ce eşti! se exprimă el într-o englezească 
lamentabilă. 

Dădură mâna. 

— Parcă am în faţă un papagal ! Să fiu înţepat de ţeţe dacă nu-i așa. 
Ce-ţi veni să te dichiseşti ca apaşii ? 

— Văzut cal al tău. Eu recunoaște. Aha ! Porter ! 

— Dacă bătea vântul spre ăia, şi-ţi auzeau calul nechezând acum erai 
cu scăfârlia găurită. Ai priceput? 

Corcitura înțelegea însă greu, căci pe chipul ei urât, plin de cicatrice, 
apăru abia într-un târziu un fel de uluială. 

— Vrut împuşte la mine ! De ce ? 

— Să fii atent, asta zic, pocitanie ! 

— Eu nu pocitanie ! se supăra Sarboko, mult mai receptiv la asemenea 
cuvinte. Eu mulatru. Sânge al meu arab și indian. Mama — neagră, din 
tribul Zindji. 

— Şi ce alb a ajutat-o să facă aşa capodoperă ? 

— Timonier fost. Marină. 

— Straşnic. Un arab, un indian, un alb — și ai ieşit tu. Dar să lăsăm 
astea ! Uite ! Tipii sunt acolo. Vrei să-i vezi ? 

— Nu, nu ! Eu nu ochelari la mine. 

— Doamne ! E și chior ! mormăi Tony. la spune-mi, adăugă el cu glas 
tare, a umblat mult Roy Oswell până te-a găsit ? 

— Şef zis, la mine mare radiofonist. Șiret ca hiană. 

— Hienă ! 

— Da. Șef la mine dat radio, adică aparat. Arătă sacul din spate. 
Ordonat la mine întâlneşti cu mata. Veşti vrea noaptea azi. 

— Bine, bine. Dar nu ştiu încotro vor porni capetele astea mari. 


— Cine? 

— Fi, ăştia cu ştiinţa lor. Hai, vino ! Când o să plece, ne luăm după ei. 
Cucoana care-i cu ei sunt sigur că mă crede mort, înecat sau copt. E mai 
bine aşa. N-ai văzut pe nimeni prin apropiere ? 

Sarboko părea atent, însă la altceva. Îi făcu semn deodată să tacă. Își 
lăsă raniţa din spate la pământ şi, fără zgomot, dispăru printre stânci. Tony, 
amuzat, aşteptă o vreme întoarcerea lui. Văzând că nu revine, se hotărî să 
plece după el. Tocmai atunci sosi şi Sarboko. Ochii îi sticleau în fundul 
capului şi era destul de nervos. 

— Om voinic fost aici, aproape. Ascultat ce spus noi. Nu putut ajunge 
din urmă. Mers ca şarpele negru. Urmărit la dânsul și dat peste doi tipi, 
ascunși acolo. Arătă cu mâna. 

Cu toată neîncrederea ce-l bântui câteva clipe, Porter își dădu seama 
totuși că pocitania nu minte. Îşi aminti de cei doi indivizi care-l însoţiseră 
pe Wallschops. Cu certitudine că Roy Oswell i-a trimis pe urmele lui. A 
mirosit șeful că vrea să-l trişeze ? Oricum, se afla în pericol și oricând se 
putea trezi cu un glonţ în cap. Mai ales că se dăduse de gol, ucigându-l pe 
Wallschops. Cât despre stârpitura asta... Nu ! Nu-i va spune nimic, deși o 
hotărâre trebuia luată. 

— Sarboko ! 

— Da, şef. 

— Mă aștepți aici. Tragi în orice individ care se apropie de tine. Fii cu 
ochii în patru. 

— Bine, şef. Pumnal tai gât la el. Sau pistol trag. 

Bietul Sarboko holbă însă ochii uluit. Tony dispăruse în savană fără 
cal, târându-se pe pământ, ca şarpele. Într-o mină ţinea browning-ul greu. 
Porter ştia să se strecoare printre ierburi, ca orice sălbăticiune. Nici un 
zgomot nu trăda prezenţa sa. Din când în când, rămânea pe loc, încordindu- 
şi auzul. Făcu un mare ocol, îndepărtându-se tot mai mult de tabăra 
provizorie. Apoi se întoarse, tăind savana în diagonală. Găsi caii 
urmăritorilor săi. Indivizii, nicăieri. Intrigat, se grăbi să se întoarcă lângă 
Sarboko. Aproape de locul de popas zări pe oamenii lui Roy. Unul dintre 
dânşii încerca să se apropie de stânca după care corcitura precis că nu 
bănuia nimic. Tony se înșela însă. Răsună o împușcătură și banditul rămase 
nemișcat. „Bravo, Sarboko !” își spuse in minte Porter, ţintind scurt. Al 
doilea urmăritor fu ucis şi el. „Și-acum să vedem ce facem cu tezaurul”, 


gândi Tony, pornind spre tabără, satisfăcut, dar neliniștit. Dacă 
împușcăturile fuseseră auzite de ceilalți ? 

Cât timp a trecut ? Geo, Victor şi Ann nu-și puteau desprinde privirile 
de la Hamadi, contrariaţi şi curioși în același timp. 

— Ciudăţenii peste ciudăţenii, şopti Victor. 

— Nu uita că Hamadi, această călăuză renumită în toată Africa, a 
călătorit foarte mult, ca simplu marinar. Se pare că numai în India a stat 
vreo cinci ani. 

— lată explicaţia. Practică vreun ritual indian ! interveni Ann. 

— Tot ce se poate ! răspunse Geo. 

— Aţi observat că din când în când rostește anumite cuvinte ? spuse şi 
Victor. 

Discuţia se întrerupse, deoarece Hamadi cobori către dânșii. 

— Putem merge. Caii îi vom adăpa pe drum. Avem cale lungă până la 
Taba Ciu. Va trebui să parcurgem toată falia ce mărginește platoul. 

Pe chip i se întipărise o oboseală cruntă, iar în ochi îi cobora abureala 
unei uşoare tristeţi. Sau cel puţin așa i se păru lui Geo, care-l cerceta și-l 
înţelegea pe bătrân altfel decât ceilalți. 

— Pe cai, atunci! hotărî românul. Dumneavoastră, miss Breakstone, 
ce-aţi decis ? Vă întoarceţi cu expresul la ora 18, sau preferaţi misteriosul 
Taba Ciu, oază arheologică, şi muzeu de noutăţi ? 

— Sincer ? 

— Dacă se poate. 

— Vă însoțesc. Deşi, după mine, ca și după mulţi alţii, Africa nu mai 
prezintă interes decât pentru novici. Nu e decât „The Darkest Africa” !-* 

Hamadi o privi o clipă gânditor. 

— Cunosc şi eu o zicală, domnişoară ! Leul, când nu găseşte antilope, 
prinde şoareci. 

Ann îşi dădu seama că a făcut o gafă şi privi la Geo, cerându-i ajutorul. 
Dar acesta ridică din umeri: 

— Cunoaştem prea puţin Africa și popoarele ei. S-ar putea să pierdeţi, 
domnişoară ! 

Aşa se termină disputa. Apoi au încălecat, trecând dincolo, peste vale. 
În urma lor, alți doi călăreţi traversară pe același drum. Negrul însă parcă 
intrase în pământ. 

După o oră de mers, bătrânul îi conduse spre pădurea ce le apăru în 
faţă. Dincolo de ea se deschidea panorama vastă a altor păduri tropicale, 


întinse până la orizont. 

Platoul cobora foarte abrupt, sfâşiat de eroziuni adânci. Deasupra 
oceanului de verdeață plutea ceva ca un abur, estompând covorul uimitor al 
junglei din bazinul estic al Congoului. Valurile unor văi negre, stâncoase, 
aglomerări roşiatice cu forme ciudate şi parcă fără rost apăreau pretutindeni, 
ca şi cum uraganele și cutremurele ar fi hotărât să întoarcă totul pe dos. 

Numai pe câteva direcţii pădurea înaintase mai sus. În rest, flora 
săracă, de semideșert, era punctată în câteva locuri de zone împădurite şi de 
ierburi care se dezvoltaseră impetuos în apropierea junglei. Hamadi cercetă 
câtva timp terenul, hotărând să coboare printr-o vale sculptată parcă, în 
forme geometrice ciudate, de către o imaginaţie bolnavă. 

Cu un soare neîndurător cocoțat pe cerul senin, și cu ghinionul că 
ecuatorul trecea atât de aproape de dânșii, albii nu se prea simțeau în apele 
lor. De parcă le-ar fi citit gândurile, Hamadi se întoarse spre ei surâzător: 

— Prefer canicula unui uragan. 

— Eu sunt salvată ! Am o umbrelă, spuse Ann, scotocind în coburul 
unde înghesuise blana leului și care din această cauză arăta aşa de umflat, 
că părea gata-gata să facă explozie. Când avu umbrela în mână, zâmbi 
satisfăcută. O desfăcu, și ciuperca albastră de deasupra capului o făcea şi 
mai fermecătoare ! 

— Domnule Victor, dacă vrei, ţi-o împrumut! zise ea. 

— Nu, mulțumesc. N-am chef să adorm la umbră ! Căci, pe legea mea, 
somnul îmi dă târcoale. 

Poposeau tot mai des. Caii, obosiţi, respirau greu. Hamadi se opri 
brusc lângă o stâncă înaltă. Descălecă. Vorbi liniştit, de parcă uitase că 
interlocutorii săi stăteau în plin soare: 

— Aşteptaţi-mă câteva minute, dacă sunteți amabili. Se urcă apoi pe 
stâncă, îşi încrucișă braţele la piept şi rămase aşa, nemișcat. Breakstone se 
încruntă: 

— Asta-i bună ! lar ? 

— Vă rog ! Fără comentarii! 

Vocea lui Geo era hotărâtă. Mohorât, românul îl fixa pe Hamadi, care 
murmura ceva. Numai auzul său fin putu surprinde cuvintele șoptite de 
bătrin într-un dialect herero: 

— Te aştept! Vino, te aştept! 

lar Geo se întrebă pe cine cheamă. Și pentru ce ? Dar mai ales cum ? 
„Conţinutul magiei orientale n-a fost încă lămurit în întregime.” Goni 


gândurile așa cum alungi un fluture. Magie ? Nu, era altceva, profund și 
real, ca stâncile din jur, ca apa sau cerul. Știință ? De ce nu ? 

Bătrânul reveni la fel de obosit ca mai înainte, şi parcă încovoiat de 
poveri grele de gânduri. Nu mai spuse nimic. Le făcu doar un semn cu 
mâna, după care încălecă și porniră. 


Alte ceasuri s-au scurs. Oboseala devenea tot mai sâcâitoare, 
moleşindu-i. Arborii erau tot mai numeroși şi în curând cei patru intrară în 
zona mărginașă a junglei. Discuţiile lor se reduseseră la mormăituri și 
monosilabe. Un fel de amorţeală le învălui spiritele. 

S-au oprit din loc în loc, bând însetaţi de la izvoarele întâlnite. Caii, 
mai ales, înghițiră cantităţi uriaşe de apă. Asfinţitul se apropia, făcându-i să 
viseze venirea înserării răcoroase şi liniștea unei tabere în mijlocul pădurii. 
Și iată că într-un luminiș, înconjurat de zidurile nepătrunse ale copacilor, 
Hamadi curmă marșul. 

Era și timpul. Căzură pur și simplu de pe cai. Rămaseră în iarbă cu 
senzaţia că orice mișcare este de prisos. Mocirla străbătută în ultima parte a 
drumului îi mai învăluia cu miasmele ei. Noroc de vântul care bătea dintr-o 
parte, ducând aiurea mirosul greu, specific acestor locuri. Tăcerea călăuzei 
le stârni iar curiozitatea. 

Când deschise ochii, Victor îl zări pe Geo lângă el. Miss Breakstone își 
ştergea calul cu o cârpă galbenă. 

Dar acesta, ronțăind lacom din iarbă, nici nu luă în seamă interesul ce i 
se purta. 

Hamadi unde dispăruse ? 

lată-l colo, șezând turcește pe un covor mic, închis la culoare. Tot cu 
mâinile la piept şi capul plecat. Părea că doarme. 


În definitiv, pentru Victor Cornescu situaţia era alarmantă. Să te opreşti 
hodoronc-tronc în marginea pădurii, pentru că bătrânul Hamadi vrea să-și 
facă a treia rugăciune ! Este prea de tot! Mă rog, să spunem că ar fi popas, 
odihnă sau ceva din soiul ăsta. Dar soarele cade repede spre apus, afurisiţii 
de țânțari devin tot mai agresivi, iar până la Taba Ciu — paşte, murgule, 
iarbă verde! Precis, nimeni nu ştie unde este acest Munte Alb, la ce distanţă. 
Şi să străbați în toiul nopţii o regiune mlăștinoasă, pe unde nu călcase poate 
țipenie de om, asta era de-a dreptul îngrozitor. Adevărat, aveau cu ei pe 
bătrâna călăuză, care ţinea cu tot dinadinsul să-i conducă la acel Taba Ciu. 


Acceptaseră, mai ales că Geo sconta pe o descoperire arheologică de prim 
rang. lar Hamadi, după spusele lui Geo, cunoştea Africa mai bine decât îşi 
cunoștea el buzunarele. Scepticul arheolog aprobase propunerea bătrânului 
cu obișnuitul său mormăit care putea să însemne şi da și nu. 

Nu, să-ţi vină să-l iei la palme, că de la el au pornit toate ponoasele. 
Victor ucise cu patos o biată furnică ce-l pişcase de gleznă. Geo ! Arheolog 
cunoscut pe mica noastră planetă, as în materie de cultură antică, prodigios 
vorbitor al limbilor vechi și noi, de la graiurile ramurii kuşite a limbilor 
semito-hamite până la engleza hipermodermă. 

Încolo, nu dădeau doi bani pe el. Semăna cu o rădăcină neagră, numai 
noduri, smulsă de curând din pământ. Aducea a om prin ciuful părului 
blond, cocoţat pe o frunte „abisală”, sub care fremătau apele ochilor căprui. 
Din când în când mai şi vorbea, adică ironiza. Victor nu l-a putut privi 
niciodată prea mult timp, căci se speria, ca demn reprezentant al celei mai 
strălucite generaţii de tineri literați fini și contemplativi. Se revolta ceva în 
el la vederea nodurilor musculoase — braţe, umeri, pumni — că-i venea să 
strige mereu: mai ciopleşte-ţi, măi, omule, din gălușştite ale strânse sub piele 

Și ce mutră avea ! Bivolul care-l pocise în timpul unei vânători trebuie 
să fi fost un geniu ! Ceva asemănător nu puteai găsi nici în „Capriciile” lui 
Goya. 

lar această arătare primitivă avea, după unii un suflet „hieros” !!" 

Și acum in virtutea legăturii lor de sânge, Geo i-a propus aceste 
safari” african. Dânsul, docil şi bine crescut, ce să aibă de spus ? Fie şi 
safari! 

Totul ar fi mers cum ar fi mers ! Dar ca să scapi dintr-un uragan şi să 
nimerești într-o mlaștină... De ! E drept. Cu perspectiva misteriosului Taba 
Ciu ! Dar unde ? Și când ? Hamadi își face rugăciunea... 

— Fanatism religios, mormăi el indispus. 

— "Ţi-am mai spus doar, trebuie să fie altceva, replică Geo ca de 
departe. 

— Bine, bine ! Numai că durează ! 

— Cam aşa... După o pauză: Ce vrei ? La bătrânețe... 


Ar fi vrut să mai adauge ceva, dar prin apropiere răsunară împuşșcături. 
Se auzi nechezatul unui cal, apoi se lăsă tăcerea. Geo sări în picioare, în 
timp ce Ann Breakstone, scoțând un țipăt ușor, alergă spre ei. Și, înainte ca 


vreunul să se dumirească ce se întâmplă, în luminiș dădu buzna, gonind în 
galop, un cal. Şaua era goală. De ea atârna o pușcă cu ţeava scurtă. 
Patrupedul necheză încă o dată, cu putere, şi-apoi se linişti ca prin farmec. 
Trecu încet lângă celelalte animale. Începu să pască. 

— Asta ce mai e ? întrebă surprins Victor. 

— Naiba ştie ! Poate vânători, spuse Geo. Calul s-o fi speriat. 

— Eu nu prea cred, şopti Ann. 

— Ce facem ? întrebă iar Victor. 

Aşteptăm, nu crezi ? mârâi Geo. Îi întrerupse însă Hamadi, care, spre 
satisfacția lor, se apropie grăbit. 

— Domnişoară, domnilor, permiteţi-mi să vă cer scuze, le spuse cu 
voce joasă, guturală, sub semnul unei mari emoţii. L-am chemat pe Amba, 
fiul meu, să ne ajute. Nu știu ce s-a întâmplat. Calul acesta e al lui. 

Căzu noaptea. În jurul lor se făcu întuneric, mărind şi mai mult 
încordarea. Urmă o tăcere lungă. 

Prima își reveni Ann: 

— L-aţi chemat prin radio ? 

— Prin biounde, șopti călăuza. 

Înfrigurat, Victor își duse mâinile la gât, să-şi desfacă şi mai mult 
gulerul cămășii, dar nu întâlni decât pielea oaldă şi transpirată. Îi era teamă. 

— „The Darkest Africa”! şopti arheologul. 

Cerul se mai luminase. 'Trebuia să fi răsărit luna, căci deasupra pădurii 
căzuse un văl argintiu. Bătrânul aştepta în picioare, căutând să-şi domine 
neliniștea. Ceilalți împietriseră și ei. 

Ţipete de păsări și alte zgomote răzbăteau din. junglă. 

Iar acolo, în junglă, la mai puţin de un kilometru de ciudata tabără a lui 
Hamadi, Tony Porter şi Sarboko se aplecaseră curioşi peste trupul negru ce 
zăcea în nesimţire la picioarele lor. 

— Luminează-i chipul, şopti Tony celuilalt, care avea în mână o 
lanternă. 

— Tare dat tu la el cu pistol. Sânge curs, bolborosi Sarboko. 

— Altfel te curăța. E voinic ca un bivol. Cum naiba ai ajuns să te lupţi 
cu el? 

— Urmărit ca hiana. Vrut eu împuște la el. 

— Tâmpitule ! I-ai alarmat pe deştepţii noştri. 

— Mănânce la mine furnici, dacă ei auzit bum-bum ! 


— Bine ! Spune-mi cum a fost ? În timpul ăsta o să-i leg zdravăn 
labele. 

— Călare el. Văzut la mine. Eu recunoscut negrul care ascultat acolo, 
ce vorbit noi. Duşman al lui Roy trebuie fie. Scot pistol şi trag. El căzut jos 
de pe cal. 

— Aşa ! Nici iadul nu-l mai scapă acum ! Și ? 

— Strigoi face, dacă nu mort la dânsul, zis la mine. Când apropiat de 
leş, el dat peste picior al meu cu mâna și vrut strânge de gât. Tu... 

— Am auzit împușcăturile. Picai la tanc, javră. L-am atins cum trebuie. 
Să nu mai nimeresc un elefant de la cinci metri, dacă pricep ce-i cu asta ! 

— Poate prieten la ceilalți bandiți, care tu omorât. 

— Hm ! Cred că ai dreptate, stârpitură. Te duce mintea! Rămas singur, 
n-a făcut altceva decât să ne urmărească. 

— Şi nu omori dânsu” ? 

— Nu. Îl lăsăm aici. Va crăpa de foame sau păpat de sălbătăciuni. Gata 
! Fugi şi vezi ce învârtesc ăia. Sunt sigur că trag la somn. Puicuţa și bobocii 
nu sunt obișnuiți. Eu o să-l chem pe şef la radio. 

Sarboko dispăru fără să crâcnească. 

Tony aduse caii mai „la vedere”, şi-apoi desfăcu din raniță aparatul de 
transmisie. Făcând legătura cu Roy Oswell, raportă că urmărirea continuă. 
În felul acesta, Porter nu observă că tânărul negru îşi revenise şi că-l 
urmărește printre pleoapele întredeschise. După o vreme, prizonierul începu 
să se târâie cu precauţie, apropiindu-se centimetru cu centimetru de ţinta sa. 

„Hamadi va încerca în noaptea asta să-i ducă la Taba Ciu. Păstraţi 
direcţia. Grăbiţi-vă ! Vom lăsa semne pe unde trecem. Terminat !” 

Negrul ajunsese chiar în spatele său. Strânse genunchii la piept. Prin 
destindere, îl lovi pe bandit drept în ceafă. Acesta căzu peste aparat. 

Făcu numeroase încercări, până reuși să scoată cu dinţii pumnalul lui 
Tony din teaca prinsă la centură. 

Cu mânerul armei în gură, îşi tăie încet, încet, legăturile de la picioare 
şi în cele din urmă își eliberă și mâinile. Termină la timp, căci auzul său 
ascuţit prinsese zgomotul imperceptibil produs de celălalt individ, care 
revenea. Raţionă fulgerător. Trebuia să-i lase în viață. Numai aşa Jenkins, 
Roy şi Kader vor ajunge la Taba Ciu. Acolo îl va putea ajuta pe Jenkins. 

Dintr-un salt, dispăru în pădure. 


Silueta masivă a omului se contură clar în luminozitatea poienii. 


— Bună seara ! rosti el simplu, în englezeşte, cu voce joasă și gravă. 
Am venit, tată. 

Se apropie de grup. Bătrânul îi ieşi în întâmpinare: 

— Vă recomand pe Amba, fiul meu. Aceasta e domnișoara Ann 
Breakstone; dumnealor — domnii Geo și Victor Cornescu. 

Ca şi când s-ar fi aflat într-un salon, Amba dădu mâna cu toţii. Abia 
acum îl văzură mai bine. Era voinic și înalt, de o atât de stranie frumusețe, 
încât miss Breakstone scăpă o exclamaţie de uimire. Dar nu pentru 
frumuseţea sa. Bărbatul avea o rană la cap. Sângele îi cursese pe gât şi pe 
piept. 

După aceste amabilități, în timpul cărora negrul păru că nu dă nici o 
importanță rănii de la cap, vorbi călăuza: 

— Domnule Geo, pregăteşte focul. Mâncăm şi după aceea ne vom 
vedea de drum. Poate sunteți nerăbdători să aflați ce am de gând. E simplu. 
Va trebui să ajungem cu orice preț la Taba Ciu. Vă rog ! 

— De acord, aprobă Geo, fără să mai țină seama de părerea celorlalți. 

— Vă mulțumesc, se înclină bătrânul. Amba ne va însoți. Acum, însă, 
iertați-ne câteva momente. 

Se îndepărtară amândoi. 

— De ce m-ai chemat, tată ? întrebă Amba, vorbind într-un dialect 
sudic. 

— Cred că nu voi zări încă o dimineaţă, rosti simplu bătrânul. 

Fiul nu spuse nimic. Îşi plecă fruntea doar. 

— Îmi cunoşti viaţa, continuă Hamadi. Lupta începută de noi trebuie s- 
o duceţi mai departe. 

— Îţi promit, tată, şopti tânărul. 

— Ce vor străinii care ne urmăresc ? trecu la altceva călăuza. 

— Comorile de la Taba Ciu. 

— Să-l ajuţi pe domnul Geo să le ducă unde trebuie. E un prieten al 
Africii. Am mare încredere în el. Poate le duceți la muzeul din Kumpala, 
sau la Cairo. 

— Am înţeles, tată. 

— Şi vrei să-i laşi să afle unde este templul ? 

— Da. Dar prin dânşii vom îndepărta încă doi dușmani de moarte ai 
negrilor. Roy Oswell, după cum știi, e un rasist cunoscut în tot sudul Africii. 
Din pricina lui au pierit sute de negri. A condus și grupuri represive, 
înarmate. Kader, mercenar de profesie, ucide alături de el pentru bani. 


De Jenkins nu aminti nimic. 

Scurtul popas, mâncarea şi uşoara răcoare a nopţii le readuse 
optimismul şi încrederea că vor ajunge cu bine la Taba Ciu. 

Luna înălțată pe cer îi învălui într-o molcomă văpaie. Din timp în timp, 
tântarii le mai dădeau de furcă, Undeva ţipă o bufniţă. Îi răspunse mârâitul 
unui amimal necunoscut. Caii se apropiară instinctiv de foc, picotind, 
toropiţi de oboseală. În răstimpuri ciuleau urechile, scurmând pământul. 
Câteva insecte bâzâiau pe deasupra focului. 

Într-un târziu, bătrânul dădu semnalul de plecare. 

Se afundară în jungla ecuatorială. Umbrele copacilor se înghesuiau 
unele lângă altele, tot mai des, şi curând îi înghiți bezna. Fata se mai 
întoarse într-o doară, privind în urmă ca şi când ar fi vrut să se convingă că 
Amba îi urmează. 

O teamă neînțeleasă — pe care căuta s-o înfrângă — îşi făcea loc în 
gândurile lor. Noaptea, oboseala și legănatul în şa îi afundă într-o stare 
vecină somnului. Victor și Ann au moțăit îndelung. Rareori le ajungea în 
conştiinţă zgomotele provocate de bălăceala prin mocirlă a bietelor 
patrupede, care se scufundau până la pântece în smârcuri. Câteodată îi 
biciuiau fără milă crengile copacilor și, trezindu-sc brusc, încercau 
neplăcute senzaţii. Era ca un coșmar cu ochii deschişi, izvorând dintr-o 
stare de spirit confuză, determinată de întâmplările zilei. Poate şi lipsa de 
experiență, cât și oboseala adăuga ceva la această neliniște organică. 

Așa trecură multe ceasuri. Ann și Victor n-au revenit la realitate decât 
atunci când copitele cailor tropotiră ritmic pe un teren pietros. Amândoi 
încercară să vadă unde au ajuns. Urcau un deal alb, ciudat de alb. Calcare ? 
Probabil. Vegetaţia săracă le atrase atenția. Era o adevărată minune că 
jungla nu invadase și acest deal. Lumina lunii turna văluri argintii peste 
împrejurimi. Ridicătura avea ceva foarte simetric în ansamblul ei. Câteva 
trunchiuri goale de copaci rămăseseră înfipte în sol, retezate parcă de o 
mână omenească. 

Victor nu reuși să-și domine uimirea. Scoase un strigăt de încântare. 
Erau coloane, coloane de piatră, cioplite după cele mai bune reguli artistice 
! Înaintau de-a lungul unei străzi căzute în ruină. Panta destul de abruptă 
fusese probabil acoperită de praful timpului, dar uraganul o spălase în 
torente. Poate de aceea era aşa de curat acest munte alb — de fapt numai un 
mic deal, rătăcit în mijlocul mlaştinii. 


Au ajuns pe un fel de platou dreptunghiular, deasupra căruia se înălța 
forma elipsoidală a unei clădiri impunătoare, căzuta parţial în ruină. Jos, la 
bază, se căsca o deschizătură largă, înconjurată de bolovani informi. 

Pe acolo au pătruns, mai întâi într-un gang, şi apoi într-o sală de 
dimensiuni nedefinite. Ecoul produs de copitele cailor pe pardoseala netedă 
se răsfrângea ca bătăile unui gong uriaş. 

Așteptau să se întâmple ceva misterios și tainic, care i-ar fi făcut să 
tresară uimiţi. Nu se petrecu însă nimic de acest fel. Hamadi descălecă și, 
după o vreme, lumina unei torţe sfişie întunericul. Caii se dădură înapoi, 
nechezând uşor. 

Flacăra tremurătoare din mâna bătrânului ardea sub o statuie: un leu 
dormind cu botul rezemat pe labe. Reflexe orbitoare jucau pe corpul său, 
parcă uns cu ulei. Nenumăratele irizaţii albastre îţi furau ochii. Cristal ? 
Sticlă ? Şi statuia era așezată pe un soclu prismatic, scund, de steatita albă- 
verzuie, întru totul asemănătoare celei descoperite la păsările din 
Zimbabwe.” Cine o sculptase ? Forma, minunata expresie a corpului, 
fineţea cu care erau redate cele mai mici detalii demonstra o măiestrie rar 
întâlnită. Operă de artă ce se diferenţia original față de tot ce cunoscuseră 
cercetătorii noştri până atunci în Africa. 

Braţul lui Hamadi cobori încet. Lumina tremură prin încăperea cu 
plafon ruinat. Printre crăpături crescuseră ierburi. Pânze groase de păianjen 
le străjuiau. Pereţii erau formaţi din blocuri de piatră albă necimentate. Îi 
acoperise muşchiul încet, încet. Din covorul lor decolorat, gălbui, ieșiră 
insecte zburătoare, speriate de lumină. 

— Victor, te rog, lanterna, şopti Geo emoţionat, cu o voce aproape 
străină. 

Şi abia atunci glăsui Hamadi: 

— Acesta e Taba Ciu, ultima mea descoperire. 

Înfipse torta într-un locaş tocit din marginea soclului şi se aşeză obosit 
alături. Capul îi căzu greu într-o parte. Pleoapele i se-nchiseră ușor. Un 
curent de aer atinse flacăra torței. Lumini și umbre, laolaltă — pe bolta în 
ruină, pe pereţii acoperiţi de vegetaţie — îşi schimbau locul din clipă în 
clipă, plutind ireale. Umbra leului sculptat se mișca și ea alături de trupul 
bătrânului. Amba împietrise lângă intrarea în tunelul ce ducea în exterior. 
Ochii săi ficși străluceau în jocul luminilor. Părea că ascultă glasuri neauzite 
de ceilalți. Ce-i vor fi spunând de era atât de sobru și de nepătruns ? 


Geo sări de pe cal, îndreptându-se alarmat spre călăuză. Dar mâna 
bătrânului se ridică în aer, oprindu-l: 

— Prieteni!... Nu vă tulburaţi. Strângeţi-vă aici, în jurul meu. Vreau să 
vă vorbesc despre Simbamuenni. 

— Ce înseamnă Simbamuenni? întrebă repede Ann. 

— „Oraşul-leu”, îi răspunse în șoaptă Victor. 

— O legendă? continuă fata. 

— Nu ştiu. Să descălecăm. 

Caii s-au strâns unul lângă altul, cu boturile plecate. Geo păşi cu 
evlavie, în vârful picioarelor, ca şi când i-ar fi fost teamă să nu-l supere pe 
bătrânul căzut lângă statuie. Şi ceilalți veniră, înfioraţi pentru prima dată, 
neînțelegând nimic. Răgetul îndepărtat al unui animal din junglă își sparse 
ecoul în jurul lor. Ann Breakstone tresări. 

— Nu-ţi fie teamă, murmură Geo, punându-i mâna pe braţ. 

Întâia oară de când îl cunoscuse, Ann descoperi în glasul său o 
neobişnuită duioşie. 

Aşteptau nemișcaţi. Torța ardea trosnind. Abia atunci își dădură seama 
că i-a învăluit un vag parfum, ameţitor — parcă de santal. Geo întinse 
mâna, încercând să curețe statuia de praf. Era fascinat de forţa artistică a 
capodoperei cristaline ce scăpăra scântei albastre. Dar mâna îşi opri 
mișcarea. Leul care dormea fusese sculptat din cel mai pur şi mai autentic 
diamant — un lapislazuli gigant! 

Amba părăsi pentru scurt timp grota. Când reveni, bătrânul îl întrebă: 

— Ce este, fiul meu ? 

— Nimic, tată. Nimic... 

Şi iar tăcere. 

Amba nu spusese însă adevărul. Ştia că pe aproape dă târcoale 
Sarboko sau Tony Porter, sau poate chiar Roy. Auzea cum se târăşte 
duşmanul, apropiindu-se. Va trebui să lupte cu răbdare și să-i prindă. Unul 
câte unul, ajutându-l astfel și pe Jenkins. 

Și nu se înșela. 

Sarboko se târa ca o șopârlă printre pietrele ruinelor. Firul radiofonic, 
ușor și rezistent, îl legase de mijloc. Nu-l împiedica în mișcări. Se opri, 
ascultând cu respiraţia întreruptă. Nimeni! Ba nu! I se păru că aude o 
foşnitură uşoară la intrarea în gangul subteran. Așteptă îndelung, gândindu- 
se că şeful a fost deştept când i-a ordonat să instaleze acolo, în apropierea 
lui Hamadi, un microfon. De aceea trebuia să ducă și firul cu el. Tony îl 


aştepta jos, lângă aparatul de radio. De acolo alt fir ducea în pădure, unde 
ascultau Roy şi Kader. Dar unde să instaleze microfonul? Sus, pe colină, s- 
ar putea să existe niscai crăpături, îşi spuse Sarboko, urnindu-se iar. 

Bănuielile sale se adeveriră. Crăpăturile adânci din plafon lăsau să se 
strecoare până şi lumina. Auzi vocile celor de jos, aşa, ca un murmur 
neînțeles. I se făcu frică. Acum ştia că negrul ce scăpase din mâinile lui 
Tony era puternic şi inteligent ca leul. Se hotărî în cele din urmă să lase 
microfonul într-o crăpătură năpădită de buruieni şi fire de păianjen. Făcu la 
repezeală legătura și începu să lase firul în jos. Micul aparat lovi un colț de 
piatră și lui i se năzări că a produs o năruire uriașă. Îngheţă de spaimă. Dar 
nu se petrecu nimic. Încă puţin, şi microfonul va ajunge unde trebuie. 
Numai să nu-l observe cei de jos. Centimetru cu centimetru, firul cobora. 
Apoi rămase nemișcat, confundându-se cu pietrele din jurul său. 

Victor îşi consultă discret cronometrul și mare-i fu mirarea când 
constată că era ora două. Apoi tresări. Torța se stinsese sfârâind. În încăpere 
se făcu întuneric. 

Geo aprinse repede lanterna luată de la Victor, îndreptând lumina ei 
difuză spre chipul lui Hamadi. Bătrânul zâmbea cu ochii deschiși. 

— Geo, murmură el. Îţi aduci aminte de vânătoarea noastră de pe 
malurile lui Limpopo ? 

— Da, bătrâne, da, răspunse Geo, îngenunchind lângă călăuză. 

Presimțţiri grele i se strecurau în suflet. Se întâmplase ceva cu Hamadi, 
dar el nu avea dreptul să intervină cu nimic. 

— Ne-am întâlnit cu turma aceea de bivoli, şi unul m-a desfigurat 
rău... Noroc cu tine. Altfel... După vânătoare ţi-am cerut apă. Mi-ai adus-o 
cu palmele de la izvorul din apropiere. Eu nu mă mai puteam mișca. Viaţă, 
tu, Fântână a bucuriei, treci ca o singură zi... „Mi-am irosit ziua în pulberea 
uscată și fierbinte a drumului. Acum, în răcoarea nopţii, bat la ușa...” 

Bătrânul se întrerupse, trecându-și limba peste buzele uscate. Ochii îi 
luceau, de parcă ar fi avut febră. Șopti iar: 

— Tu, Nyikang“#, lasă-mă să mai sorb o dată din ulciorul tău! Sunt ca 
un pribeag însetat, căci tu ştii că sunt un pribeag... 

Tăcu. 

— Victor, şopti Geo. Adu termosul cu apă. 

Acesta se supuse. Geo apropie vasul de buzele lui Hamadi, care bău 
îndelung, revenindu-și. Se sprijini de braţul prietenului său, Geo. 

— Prieteni... daţi-mi voie să vă spun prieteni... 


— Suntem prietenii tăi, bătrâne. Hai, lasă-te în braţele mele. Așa! 

Tulburată de întâmplare, Ann Breakstone își muta privirile de la tată la 
fiu şi pentru nimic în lume nu putea înțelege de ce Amba rămăsese la 
intrarea în gang. Semăna cu o statuie de piatră. 

— „În înserarea acestei zile nu-s oaspetele nimănui. Noaptea lungă îmi 
stă dinainte, și-s ostenit”... O, Rabindranath Tagore, abia acum te-am 
înţeles, murmură bătrânul. Sunt ostenit... ca atunci când eram copil şi 
colindam lumea muncind. Tu, Şiva, nu-mi lua încă suflarea. Nu vreau! Tu 
m-ai învăţat să fiu stăpân pe trupul şi pe sufletul meu. Am să vin singur în 
umbra lui devadaru.-” 

Tăcu. Apoi se însufleți iar. 

— M-am întors pe pământul străbun. Aveam 34 de ani. Cunoșteam 
numeroase limbi străine. Comorile culturii universale mi le însușisem. Peste 
Africa parcă mai zornăiau lanţurile sclavilor târâți pretutindeni. Continentul 
negru, cunoscut lumii prin diamante şi fildeș, aur și lei, acaju și elefanţi, 
maimuțe şi antilope! Doar jungle și bogății. Și oamenii ? Unde erau fiii tăi 
vitregiţi, pământ străbun?... Căci din nisip şi humă apărură și altfel de 
comori, inegalabile prin măreţia artei lor, ruine vorbind despre culturi 
străvechi: Egipt, Etiopia, Kanem, Darfur, Bornu, Kafu, Engaruca, 
Mapungubwe şi câte și mai câte. Ştim acum! Suntem la fel cu voi! Avem 
poeţi şi savanţi. Știm să zidim, să sculptăm. Mâinile noastre au creat palate 
şi drumuri, canale și temple. Genii negre au încrustat în aur și fildeș 
capodopere artistice. Suntem egalii voştri, prieteni!... 

Hamadi făcu o pauză, ca şi când ar fi vrut să se smulgă din exaltare. 
Reluă ceva mai liniștit: 

— Am însoţit de-a lungul timpului multe grupuri de cercetători străini. 
Numeroşi ani însă — ca un adevărat pribeag — am bătut drumurile singur. 
Aşa am ajuns şi aici, la Taba Ciu — Muntele Alb. Monument ridicat în 
amintirea unei lupte ? Loc de cult religios? Poate nu vom cunoaşte 
niciodată adevărul. Fenomenul acesta arhitectonic şi artistic aparţine unor 
civilizaţii arhaice. Arta este originală, distanțându-se net de tot ceea ce 
cunoaștem despre Africa. Această singură statuie est o sculptată dintr-un 
bloc uriaş de diamant. Valoarea ei artistică este incomensurabilă, ca de altfel 
şi materialul din care e făcută. Singurul mister pentru mine rămâne felul 
uneltelor întrebuințate pentru șlefuire. Sunt sigur că această civilizaţie s-a 
restrâns pe un teritoriu foarte mic. Mai mult decât probabil că fenomenul 


este de asemenea singular. Centrul său ipotetic l-am numit Simbamuenni, 
pornind de la simbolul leului. 

Hamadi se întrerupse iar. Vorbea tot mai greu, respirând anevoie. 
Continuă totuși: 

— Civilizaţia aparţine unor triburi care-au trecut pe-aici acum 10.000 
sau 15.000 de ani. Poate c-au făcut parte din aşa-numita cultură azaniană. 

Bătrânul tăcu din nou. 

Gâtuită de emoție, Ann Breakstone îşi dădu seama că se aflau în pragul 
unei descoperiri unice. Văzând că Hamadi tace, nu se putu abţine: 

— Și templul unde se află ? 

— Templul... murmură călăuza şovăitor. Templul aparţine Africii, 
popoarelor ei. Templul se află sub apă... 

Un şuierat ascuţit, metalic, venind de deasupra lor, îl întrerupse. Victor 
şi Ann tresăriră. 

— Ce este ? întrebă în șoaptă bătrânul. Unde e Amba? 

Abia atunci își dădu seama că tânărul negru nu se mai afla în încăpere. 
O vreme au rămas nemișcaţi, ascultând tăcerea. Apoi izbucniră câteva 
împușcături. Şi din nou linişte. 

— Dă-mi voie să văd ce s-a întâmplat, vorbi Geo, adresându-se lui 
Hamadi. 

În acel moment însă, în grotă intră Amba, împingând înaintea sa un om 
urât, îmbrăcat în culori ţipătoare, ca un papagal. Individul era tare speriat şi 
tremura. 

— Eşti prost, Sarboko. Te-am auzit când umblai pe afară, spuse Amba 
calm, încrucişându-și braţele pe piept. 

— Radio mers rău, bâigui ciudata arătare. 

— Spune tot. Ceilalți nu aud. Microfonul din tavan nu mai 
funcţionează. 

— Radio ăsta transmite la alt radio, departe. Acolo şef. Eu nu vinovat. 
Eu... 

— Vă aşteptam. 

— Bandiţii vrut afle poveste cu Taba Ciu... 

— De ce-ai tras în mine ? 

— Crezut omoară la Sarboko tu... 

E lesne de înţeles că la europeni acest dialog produse senzaţie. Pentru 
Geo însă, întâmplarea căpătă alte proporţii. Intui rapid complicațiile 
posibile și-şi dădu seama că descoperirea lui Hamadi nu fusese chiar aşa de 


tăinuită. Se aflau deci în primejdie. Mișcă lumina lanternei spre individul 
adus de Amba, încercând să-și aducă aminte dacă l-a mai văzut undeva. 
Banditul tresări violent. 

— Tartă la mine. Eu spui tot. Roy, mare șef, plătit la mine. 

— Minti, Sarboko ! 

Geo avea gangul în față. I se păru că distinge o siluetă ce se strecura 
de-a lungul zidului, apropiindu-se. Zări parcă și o centură sclipitoare. Stinse 
lanterna, strigând: 

— Atenţie, Amba ! Pericol! 

La strigătul lui Geo, negrul se aruncă la pământ. Auzi șuieratul 
gloanţelor pe deasupra capului său. 

Trupul lui Sarboko alunecă lângă dânsul. Intui că banditul fusese 
împușcat. 

Din câteva mişcări ajunse aproape de intrarea în gang. Văzu prin 
întuneric o siluetă cu brațul întins, lipită de zid. Pistolul fumega încă. Sări 
ca un arc, lovind braţul necunoscutului. Arma se rostogoli pe pietre. 
Individul se întoarse, izbindu-l pe negru sub bărbie. Amba se clătină. 
Suficient pentru Tony Porter ca să fugă. Celălalt alergă după dânsul. 

Până în pădure nu reuși să-l ajungă. În timp ce ocolea câţiva arbori, 
primi o lovitură grea în cap. Durerea îi smulse un geamăt. Ştia că sunt mai 
mulţi. N-avea nici o şansă de reușită. Se prefăcu doborât şi căzu la pământ, 
închizând ochii. Auzi unele șoapte, apoi vocea lui Roy Osvvell: 

— Tony, eşti genial! Ai o sută de dolari. Colosul a căzut în cursă. 


Geo aşteptă mai multe minute. Neauzind nimic, îl aşeză cu grijă pe 
Hamadi lângă soclu. Alunecă pur şi simplu până la cai, iar de acolo ajunse 
la gura coridorului. Ascultă încordat. Linişte. Abia atunci aprinse lanterna. 
Jos, printre pietre, zăcea trupul lui Sarboko. ÎL întoarse cu faţa spre el. Era 
mort. Glontele îi găurise ceafa. 

Ann Breakstone nu-și revenise încă. Stătea ascunsă după statuie, 
neîndrăznind să se miște. Victor, cu pușca în mâini, privea atent în toate 
părţile, gata să intervină. Deşi atacul se petrecuse fulgerător, își păstra 
calmul. Pe Geo îl impresionă plăcut atitudinea lui. 

— Ce zici de nostimada asta ? întrebă el. 

— Nemermicii ! replică Victor. 

— la vino să-l ducem pe Sarboko ceva mai la întuneric. Miss 
Breakstone e prea sensibilă ! 


Fata îl auzi. leşi rușinată de după soclu. Bătrânul gemu încetișor. 
Amintindu-și de blana leului vânat de Hamadi, ea alergă la cal şi o scoase 
din coburul umflat peste măsură. Se întoarse, așeză blana pe niște pietre 
netede și, cu nespus de multe precauțţii, reuşi să-l așeze deasupra pe bolnav. 
Trebuia să scoată și un pled cu care să-l învelească. Dar bătrânul deschise 
ochii, chemând-o lângă el. 

— Miss Ann, să nu i se-întmple ceva lui Amba. 

Efortul îl slei puterile. Leşină. Tocmai atunci se apropie și Geo. Ceru 
revolverul de la Ann — căci el n-avea decât carabină și, înainte de a pleca, i 
se adresă lui Victor: 

— Acum cunoşti drumul. Cobori după mine, la câteva minute. Miss, 
rămâi pe loc. Sper că ştii să tragi cu pușca. Stai cu lanterna stinsă. Încearcă 
să-i dai lui Hamadi ceva întăritoare. Și multă apă. Spune-i c-am plecat după 
Amba. 

— Drum bun, băieţi! răspunse curajos fata. 

Dar Geo dispăruse. Victor îl urmă în curând. 

Ce se întâmplase oare cu fiul lui Hamadi ? 


— Șefule, am braţul zdrobit. Are o forță de bivol. Mare minune că nu 
m-a data gata... Tony gemu. 

— Şi Sarboko ? 

— L-am trimis să sperie cu mutra lui toți dracii din infern. 

— Vezi să nu faci o cangrenă, se auzi şi glasul lui Kader. Te cureţi 
sigur şi fără dureri. 

Încheie această încurajare cu o serie de înjurături lungi, adresate 
negrilor din întreaga lume. 

— Barbă-Roşie, zise, Roy. Până la luminiș va trebui să-l duci în 
spinare. 

— Șefule, să-ncerc. 

Uriașul Kader reuși într-adevăr să-l ducă pe Amba până în luminișul 
unde-și instalaseră tabăra provizorie. Negrul urmărise cu ochii întredeschişi 
drumul parcurs. 

Ajuns acolo, fu legat zdravăn. Jenkins, care-l așteptase, nu păru de loc 
surprins de această stranie revedere cu Amba. 

— Când și-o reveni, Kader, treci la treabă. În cel mult o oră trebuie să 
aflăm unde este ascuns templul. Sub apă, sub apă, dar lacul Albert e 
mărişor. 


— Am eu mijloace care nu dau greş. 

— Credeţi că ştie ? interveni Jenkins, încercând timid să-l salveze pe 
negru de la tortură. 

— Va trebui să-şi aducă aminte, bombăni Roy. Ai grijă de el, Jenkins. 

Barbă-Roşie amuțţi. Tony Porter gemu pe undeva, aproape. 

Văpaia argintie a lunii pătrundea palidă printre arborii deşi. Mohorâţi, 
Roy și Kader trebăluiau ceva pe lângă aparatul de radio. Tony încerca să-și 
bandajeze mâna schilodită. Jenkins, nemișcat, arunca priviri furișe spre 
trupul lui Amba, ce părea că nu-și mai revine. 

— Şefule, răsună deodată glasul lui Porter. Eu tot mă curăţ. Osul mi-e 
sfărâmat complet. Vreau să te întreb ceva. 

— Nu mai cobi, spuse Kader. 

— Gura, Barbă-Roșie ! strigă Oswell, devenind atent. Prea liniştit 
răsunase glasul lui Porter, primejdios de liniștit. Și adăugă: Te ascult, Tony. 

— De ce i-ai trimis pe Wallshops, Nik şi Joe să mă spioneze ? 

— Te interesează ? ripostă Roy, stăpânindu-se. 

— M-ar interesa. Ca să nu fiu plictisit, i-am trimis pe lumea cealaltă. 

Șeful ezită câteva clipe. N-avea rost să-l mintă. Mai ales că-n orice 
moment s-ar fi putut trezi cu glonț în cap. 

— Mi-a fost frică să nu-mi tragi vreo cacialma. 

Cine ştie unde se ajungea cu discuţia, dacă nu-i întrerupeau nişte 
zgomote ciudate. Bandiţii se întorseseră în același timp. Jenkins nu mai era 
în picioare! Căzuse peste trupul negrului. Cine-l lovise ? Cuprinşi de 
panică, se aruncară la pământ reușind totuși să-și scoată pistoalele. 

Porter zărise însă umbra bărbatului ce se strecura după trunchiul unui 
copac. Descărcă în directia aceea toate gloanțele din încărcător. Deşi era 
răcoare începu să se târâie spre Roy şi Kader. 

— Ar trebui sa fugim în pădure, şopti Kader. N-are nici un rost să 
riscăm. 

— Şi negrul ? izbucni Roy. 

— Dă-l dracului, icni uriașul. 

— Dobitocule ! Locul templului cum îl aflăm? Să ne retragem printre 
copaci. Ocolim și le cădem în spate. 

Amândoi se târâră încet, dispărând printre ierburi. 

Tony avea ochiul ager. Observă tactica celor doi și hotărî să îi acopere. 
Zări în dreapta umbra lui Geo, care căuta să se-apropie cu puşca în mâini. 


Se ridică puţin, ţinti scurt... Dar altcineva îl împiedică. O împușcătură și 
Porter căzu la pământ pentru totdeauna. Glonţul îl nimerise între ochi. 

Se aşternu o liniște grea. Sub privirile uimite ale lui Victor, Amba se 
ridică de lângă Jenkins şi dispăru ca un şarpe în hăţișul pădurii. Îl găsi 
repede pe Geo. Șopti: 

— Jenkins, albul pe care l-aţi lovit adineauri ne e prieten. El mi-a tăiat 
legăturile. 

— Ce facem ? 

— Tata e pe moarte. Trebuie să fim lângă dânsul. 

— Şi amicul tău, Jenkins ? 

— Va rămâne cu ăştia. Mai bine zis va pleca pe urmele lor. Ne vor 
ataca. Acum, sau altădată. Jenkins ne va ajuta. 

— Bine, rosti Geo. Repede, la bătrân. 

Alergau toţi trei prin junglă, când, fără veste, negrul se opri și rămase 
nemișcat. Fruntea i se aplecă încet, încet. 

— A murit, şopti el. Prea târziu. 

Murmură apoi ceva, înțeles doar de dânsul. Mijeau zorile. Lumina 
tulbure năvălea de pretutindeni. 

Papagalii gălăgioși fâlfâiau pc deasupra lor. Departe, ţipă scurt un 
florican. 

Ann Breakstone aştepta lângă trupul celui ce fusese Hamadi. Îi 
aşternuse pe chip o batistă. Moartea bătrânului o tulburase profund. Sta 
dreaptă, cu chipul grav şi aspru. Caii loveau din copite nechezând. Le era 
foame şi sete. 

Amba se apropie de trupul tatălui său. îngenunche. Îi luă mâna de pe 
piept, sărutându-i-o. Dădu deoparte batista ce-i acoperea chipul, privindu-l 
îndelung. 

Geo făcu un semn lui Victor și fetei. Părăsiră grota. 


Hamadi fu înmormântat chiar sub soclul statuii. Câteva ceasuri s-a 
căznit Geo să scrijeleze cu vârful unui briceag următorul text: „Aici zace 
Hamadi, fiul Africii”. 

Au plecat tăcuţi, luând cu ei statuia leului. Amba privea mereu în 
urmă. Când ajunseră destul de departe, Ann se adresă lui Geo: 

— Înainte de a muri, mi-a vorbit de o mică insulă. S-ar afla pe malul 
ugandez. Cinci kilometri de coastă. 

— Templul ? 


— Da. 

Calul lui Hamadi mergea alături de dânşii. Pe şaua goală, mâna lui 
Amba prinsese un uriaş buchet de flori. Flori de toate culorile, culese din 
junglă. 


TEMPLUL SCUFUNDAT 


Deşi gata să apună, soarele dogorea ca vatra încinsă a unui furnal. 
Victor își șterse fruntea, răsuflând greu. Aerul fierbinte îi ardea nările cu 
fiece respiraţie. Căută adăpost în pădurea tropicală, dar atmosfera ei umedă, 
înăbuşitoare îl goni imediat înapoi. Miss Breakstone, impasibilă ca de 
obicei, făcea plajă, întinsă pe hainele așezate în iarbă. 

Lacul Albert, cu desăvârşire liniştit, scânteia ca o imensă oglindă. Cam 
la vreo cinci kilometri de mal, câteva stânci aride ieșeau la suprafaţă ca 
nişte colţi, formând o insulă. Acolo, după ipotezele lor, se afla hornul 
vulcanic în care fusese construit templul scufundat. În zare se profila şters, 
mai mult bănuit, ţănnul opus al lacului, din statul Congo. 

Tânărul îşi aruncă din mers cascheta, apoi îşi scoase hainele ude de 
transpiraţie şi se aruncă imediat în apă. Undeva, mai departe, un aligator 
dormita pe pietrele încinse. Victor încercă să se scufunde, fără să ajungă 
totuşi la fund, apoi se ridică răsuflând zgomotos. Crocodilul deschise ochii 
surprins şi începu să înainteze încet către lac. Aerul fremăta de strigătele 
bibilicilor şi tucanilor, de chemarea floricanului, a becaţei şi a cocoșului de 
munte. Cârduri de ibişi, rațe și pescărușşi trecură pe deasupra, ca un nor. O 
broască ţestoasă alunecă pe lângă Victor, zgâriindu-i coapsele până la sânge. 

În acel moment, pe direcţia insulei, apa se învolbură la câteva sute de 
metri și un obiect prelung scânteie orbitor în lumină. Tânărul scoase un 
strigăt şi porni înot într-acolo. Nu se înșelase. Două corpuri agile se 
apropiau de mal cu maximum de viteză. Se întâlniră. Geo și Amba, purtând 
costumele de scufundători autonomi, cu câte două butelii în spate şi cu 
masca pe faţă, nu puteau vorbi nimic, dar băiatul văzu în plasele lor purtate 
la centură cuțite și dălți de diamant. Negrul ducea în mână un fel de vârf de 
lance scurtă, din acelaşi material. 

Așadar reușiseră ! Tânărul făcu o săritură de veritabil delfin și strigă 
cât îl ţinea gura: 


— Ann ! Au găsit! 

Breakstone se ivi îndată pe marginea falezei și flutură mâna. 

Aproape de țărm, dădură peste crocodilul ce-l pândise pe Victor. Amba 
îl observă primul. Îi atinse pe ceilalți doi, dându-le de ştire. Se opriră cu 
toții; românul, curios să vadă lupta, trase un gât bun de aer și se afundă sub 
apă. Într-adevăr, aligatorul se pregătea de asalt. Amba își strânse picioarele 
sub el, gata să contraatace. Ţâșniră amândoi în aceeași clipă. Botul lung se 
deschise fulgerător și clămpăni scurt, înșfăcând capătul lancei. Dar imediat 
răsună un trosnet, fărâme de dinţi se împrăștiară ca niște mărgele și 
crocodilul ştirb o rupse la fugă, înspăimântat. Comescu pufni în râs, 
golindu-și plămânii de aer. 

Ajunşi pe mal, Geo şi negrul se descotorosiră de măști. Apoi se 
avântară în sus pe potecă, încât Victor abia se mai ţinea după ei. În sfârşit, 
miss Ann le ieși înainte. Îi întinseră plasele. Amba înfipse lancea în pământ 
şi se aşeză lângă ea istovit. Gâfâiau după atâta efort. 

— Staţi s-o iau de la capăt ! zise Geo. Doar să ne tragem sufletul... 

Breakstone și Victor, în genunchi, scoteau obiectele culese din templu. 
Cuţite, dălți, topoare cioplite grosolan în cristalul dur, aruncând cascade de 
raze. 

— Să facem o revizie ! exclamă americana, ce-și păstrase sângele rece. 
Care sunt cele mai mari diamante cunoscute în lume ? 

Geo închise ochii şi răspunse pe nerăsuflate, ca un elev sârguincios: 

— „Koh-I-Noor” — 106 carate, „Florentinul” — 140, „Orlov” — 194, 
„Marele Mogol” — 780, „Excelsior” — 972 şi „Cullinan” — 3025. 

— Acest cuţit singur are aproximativ 3000 de carate ! îl întrerupse 
Ann. Mda ! Se pare că am făcut o descoperire interesantă... 

Victor oftă, deznădăjduit şi furios totodată. 

— The Darkest Africa ! strigă el, lovind înciudat cu pumnul în iarbă. 
Popoare fără istorie, nu ? lată Africa neagră ! 

— Izbitoare asemănări cu paleoliticele „unelte de prund” descoperite... 
unde? continuă Breakstone flegmatică. 

—... La Oldway, în Tanganyika şi la Kafu, în Uganda ! răspunse 
Amba. 

— Vechimea lor ? 

— Circa 600.000 de ani ! completă Geo prompt, după care holbă ochii, 
uluit de impasibilitatea fetei. Nu te uita așa la mine, stimată miss !... Nu le 
dau mai mult de 15.000 de ani. Cuţitul cel mic are mâner de fildeş. 


— Tehnica prelucrării diamantului seamănă cu cea a prelucrării 
silexului în paleolitic — cioplituri rudimentare ! constată Victor, jenat de 
tăcerea fetei și dorind să spună și el ceva. 

— Explicabil! zise Amba. Cum altfel să dai formele dorite celui mai 
dur dintre cristale ? De altminteri acolo, sub lac, e un templu întreg cu 
statui. 

— Aşa e, nu ne-aţi povestit! sări Ami, cu o curiozitate prost mascată. 

— Lei, miss. Îndeosebi lei. În cele mai diverse poziţii. Materialul ? 
Safir, rubin, diamant, topaz. Pardoseala peşterii și pereţii sunt îmbrăcate în 
frumosul bazalt prismatic, de un albastru profund, care s-a descoperit și la 
Nan Matal, în Caroline. 

— Şi ce presupui despre templu ? 

— Legătura directă cu templele Zeului-Leu de la Merce. Bătrânul 
Hamadi avea dreptate. Se pare că aici a existat o zonă de cultură străveche, 
cuprinzând Tanganyika, Uganda, Sudanul — unde se află Merce — 
întinzându-se până în Egipt. Continuă civilizaţia începută cu „uneltele de 
prund”, situându-se strălucit alături de marile centre create de o altă 
civilizaţie, cea azaniană, care se întinde din văile sudice ale Etiopiei până la 
înaltele ziduri din Zimbabwe şi mormintele pline de aur din Mapungubwe. 

Geo se întrerupse. Amurgul scurt, tropical făcuse loc nopţii. Un nor de 
insecte bâzâiau în jurul lor, asaltându-i. 

— Să aprindem focul! zise Amba și se ridică. Mă ajutaţi ? 

Miss Breakstone își îmbrăcă hainele lângă care şezuse şi dispăru cu 
negrul în junglă, după vreascuri. 

— Abia acum înţelegem, dragă Victor, de ce Hamadi ne-a rugat să 
luăm cu noi aceste două costume Cousteau-Gagnan, murmură Geo, visător 
şi trist în același timp. 

Victor se gândea însă la altceva. 

— Da, răspunse el automat. Cred că va trebui să scriu toată 
întâmplarea. Îmi dai voie ? 

— Mă rog, dar fără exagerări. 

— Măcar aşa să mai ucid din complexele astea de inferioritate ce le am 
lângă voi. 

— Ai rămas la fel de novice, şopti Geo, duios. 


Focul se stinsese de mult; doar tăciunii albeau amorţiţi în noaptea 
sonoră și caldă. Luna răsărise și ea luminând împrejurimile. Amba sta de 


veghe, tolănit în iarbă. 

În apropierea taberei, în umbra unor hăţișuri, se oprise un om. Scruta 
atent tabăra. Îl zări pe negru şi porni spre dânsul. 

Observându-l, Amba se ridică în picioare. Bărbatul îi făcu semne cu 
mâna să nu se alarmeze și când se apropie negrul îl recunoscu pe Jenkins. 


— Noroc, Amba, salută în şoaptă noul venit. Vă salut, domnule 
Jenkins, îi răspunse acesta bucuros, întinzându-i mâna. Ce v-a adus pe la 
noi ? Cum ne-aţi dat de urmă ? 

— Roy v-a descoperit de câteva zile. Tabăra noastră se află destul de 
aproape. Oswell a primit ajutoare în oameni și materiale în urma unor 
convorbiri radiofonice. I s-au adus şi două costume autonome pentru 
cercetări submarine. Le-a şi probat, descoperind intrarea în templu. 

— Aşteptam din oră în oră să se întâmple aşa ceva, domnule Jenkins, 
murmură Amba. Vă mulțumim că ne-aţi adus la cunoştinţă. 

— Chiar în acest moment Roy şi Kader sunt sub apă. Poate că au 
pătruns la tezaur. Eu am fost lăsat de pază cu o barcă. 

— Cred că ar fi cazul să acţionăm. Să-l trezesc domnul Geo. 

— Nu, şopti hotărât Jenkins. Am un alt plan și rog să mă ajuţi să-l duc 
până la capăt. 

Era o atât de stranie hotărâre în vocea albului, că Amba tresări. 

— Să-mi împrumutaţi unul dintre costumele voastre pentru 
scufundare. Dar repede, căci timpul trece şi Roy Oswell poate reveni la 
suprafață. 

— Vreţi să vă duceţi singur ? 

— Da, singur, răspunse Jenkins, după o pauză, urmărind reacţiile 
negrului. A sosit timpul să termin cu acest ticălos. 

Amba tăcu pentru câteva clipe. Medită. Răzbunare ? Pentru ce n-o 
făcuse până acum ? Ştia însă că se poate bizui pe Jenkins. Era destul. De 
aceea încheie discuţia: 

— Bine. ÎI veţi primi. 

Ceilalți dormeau profund. Amba luă un costum, cu două butelii de 
oxigen. 

Când albul dispăru cu barca în umbra insulei, tânărul negru se echipă 
cu costumul rămas de rezervă. Intră în apă, porni înot pe urmele lui Jenkins. 
Nu înainte de a-l trezi pe Geo, căruia îi raportă, noua întâmplare și hotărârea 
ce-o luase. 


Roy Oswell făcea parte, din acea categorie de oameni care dacă nu văd 
nu cred. Altceva era pentru dânsul să se convingă chiar pe teren de 
adevărata situație, urmând să ajungă la o concluzie, în special pentru a ști 
cum să acţioneze pe viitor. Așa au ajuns la incursiunea din acea noapte. 

Roy era însoţit de Kader. Jenkins trebuia să rămână la suprafaţă, de 
pază, în barca ce-i adusese până acolo. 

Cei doi dispuneau de obișnuitul costum Cousteau-Gagnan: cască, 
mănuși, labele lungi și elastice, lanterna și, de braţ, prins câte un aparat 
pentru măsurat adâncimea apei. În plus, Kader îşi luase o plasă, sperând că 
se va întoarce cu un leu de diamant ! Câştigau adâncime înaintând de-a 
lungul unei pante, îngrămădire haotică de bolovani, rostogoliți parcă dintr- 
un zid uriaş de odinioară. Peste năruirile vulcanice — căci lacul Albert s-a 
format cândva, în urma unor fenomene seismice de prăbușire — plutea 
bezna. Desigur că imaginile erau limitate de luminile lanternelor, și, când 
apa se adânci, ele dispărură complet. Îi înconjură noaptea adâncului. 
Întâlniră grupuri de organisme în mişcare, sau câte un peşte ce trecea încet, 
bâjbâind parcă prin întuneric. Dar totul rămânea mereu în urmă. Curând 
ajunseră la 35 de metri adâncime. 

Prima rază alunecă în lungul peretelui, pipăindu-l. Apoi alta şi încă 
una. Pe o distanţă de câţiva metri, bezna se retrase total. Acolo, sub limita 
superioară a prăbuşirii se ivi un prag de piatră, ale cărui povârnișuri se 
estompau în clarobscurul înconjurător. Înaintau prudenţi. Pe neașteptate, în 
faţa lor apăru o arcadă masivă, întunecată. Pe sub ea au pătruns într-o grotă 
cu pereţi largi, șlefuiți. Apa limpede lăsa lumina să pătrundă până departe. 
Au descoperit un gang. După ce l-au străbătut, s-au trezit înaintea unei 
deschideri cu o poartă, sprijinită lateral de blocuri prelungi și subțiri. Mai 
departe, altă grotă. Semăna cu o sală uriașă, ai cărei pereţi netezi 
răsfrângeau lumina în jocuri strălucitoare de oglinzi albastre. Și peste tot — 
aşezate parcă după un plan bine stabilit — statui de animale din fauna 
specifică Africii: lei, antilope, maimuțe. Sculpturile le reprezentau în cele 
mai diverse poziţii. Majoritatea capodoperelor erau închinate însă leului, 
simbol al puterii şi măreției. 

Lumina alerga de la o statuie la alta, născând explozii de sclipiri 
multicolore: roșii, verzi, galbene, albastre... Altele, mereu altele, ca în 
jocurile unor artificii. Erau pietre prețioase, șlefuite de îndemânatice mâini 


anonime, comori ce-ar fi zăpăcit şi mintea celui mai echilibrat dintre 
oameni. 

Roy înota de colo-colo, pipăind cristalele dure, ca și cum ar fi vrut să 
se convingă de această realitate halucinantă. Kader ţinea cu tot dinadinsul 
să smulgă una din aceste bijuterii de pe soclul ei scund. 

Când Oswell îşi mai reveni, trecuseră peste două ore. Blestemând în 
minte mişcările seismice de odinioară, din pricina cărora templul ajunsese 
sub apă — aventurierul își ridică prima problemă: era sau nu timpul să se 
debaraseze de grupul celorlalţi ? Cel dintâi va trebui să fia ucis Amba, fiind 
foarte periculos. Românii și americana nu contau. Victime sigure. Ce se 
făcea însă cu boul ăsta de Kader ? Precis că va avea pretenţii mari. În 
definitiv, până la socotelile finale, îi va putea da un preţios ajutor. Cât 
despre Jenkins ?... Pe Roy, mai, mai că-l pufni râsul. Idiotul era ca şi mort. 
O să-i spună lui Kader să-i facă de petrecanie. Un imbecil mai puţin. 

Între timp Roy Oswell înotase de colo-colo, bezmetic. Bogăţiile din 
jurul său trebuiau scoase la lumina zilei pe drumul cel mai scurt. Trebuia să 
cerceteze din nou gangul prin care intraseră. Poate exista și o altă cale. 
Aruncă doar câteva priviri uriașului ce trebăluia încă pe lângă statuia de 
diamant, și se îndreptă spre ieşire. 

Nu străbătuse nici 20 de metri, când fu obligat să se oprească. Stinse 
lanterna. Înaintea sa, prin apa limpede, înota un scufundător străin. 
Fasciculul îngust al lanternei se oprea tot mai des pe pereţii pietroşi ai 
gangului. Cine putea fi ? Îi zări şi trupul: alb. Templul nu fusese descoperit 
decât de dânșii și de... Deci unul dintre români. Dar care ? Și ce căuta în 
miezul nopţii sub apă ? Ciudat ! Idiotul de Jenkins nu-l observase ? Poftim ! 
În loc să se îndrepte spre sala templului, face cale întoarsă. 

Roy Oswell se mai întrebă dacă fusese zărit sau nu. Prilejul ce i se 
oferea era tentant. Ar fi scăpat în felul acesta de un individ ce-i încurca 
socotelile. Mai rămâneau trei. Se hotărî să-l urmărească. Înotă de-a lungul 
peretelui, atent să nu-l piardă din ochi pe cel din față. Curând părăseau 
tunelul. În jurul lor plutea o lumină difuză. Razele lunii căzute în adâncuri. 

Normal ar fi fost ca acel necunoscut să se îndrepte direct spre 
suprafață. Procedă însă invers. Se scufundă și mai mult, oprindu-se din când 
în când pentru a cerceta parcă peretele inform, acoperit de ierburi şi scoici. 
Roy înotă chiar deasupra lui, intenționând să se apropie și să-l atace. Mâna i 
se încleştă pe mânerul cuţitului de vânătoare. Coborî tot mai prudent, cu 
ochii fixaţi pe rezervoarele prelungi, de oxigen, din spatele celuilalt. 


Brusc, se făcu întuneric. Individul stinsese lanterna. 

Roy tresări, surprins. Ezită o clipă. Numai una. În secunda următoare, 
cu maximum de efort, ţâșni în jos. Dar trupul prăzii sale nu-l întâlni. 
Continuă să se afunde. Atunci, fulgeră iar lumina lanternei și două braţe de 
fier i se încolăciră în jurul bustului, imobilizându-l. Se zvârcoli cu putere, 
eliberându-și mâna în care ţinea cuțitul. Lovi cu sete. Cuţitul trecu prin apă 
fără să întâlnească ceva. Şi iar întuneric. Braţul adversarului său alunecă 
spre gât, în timp ce încheietura mâinii îi fu imobilizată ca într-un cleşte. Se 
abținu să nu strige de durere. Dar cleștele se răsucea încet și trebui să dea 
drumul armei. Apoi simţi că se înăbușă. Tubul de aer care ducea la butelie 
fusese răsucit, sau strâns. Dădu din mâini, dezordonat, se răsuci. Degeaba, 
Roy observă că este împins spre suprafaţă. Îşi pierduse aproape cunoştinţa, 
când îi năvăli în gură oxigen. Inspiră adânc, crezând că se înșală. Până să se 
dumirească mai bine, îl orbi o lumină stridentă, dureroasă, care-l obligă să 
închidă ochii. Auzi nişte voci îndepărtate. Ştiu că au ajuns deasupra apei. Ar 
fi vrut să mai lupte. Nu mai avu timp. O mână străină îi smulse masca de pe 
obraz. 

— Urcaţi în barcă, domnule Roy. Cred că aţi obosit! Vocea îi păru 
cunoscută. Oswell deschise ochii: lângă dânşii se afla într-adevăr o barcă. În 
ea, o femeie şi doi bărbaţi. Văzu ţeava carabinei grele îndreptată spre capul 
său. Românii și Ann Breakstone ! 

Atunci cine-l atacase sub apă ? Se întoarse fulgerător. 

— Nu te mira, domnule Roy ! Eu sunt. Idiotul de Jenkins ! 

Acesta aprinse lanterna luminându-și chipul încruntat și aspru. 

Perplex, Roy Oswell nu știu cum a ajuns în barcă. Nu simţi când fu 
legat zdravăn de mâini şi de picioare. Învins, căzu într-o stare de apatie. 

— Dar ce-i asta ? șopti Victor. 

— Stâncile tremură parcă. Ba nu! Se scufundă ! strigă Ann Breakstone. 

— Pe Amba nu l-aţi zărit, domnule Jenkins ? întrebă Geo. 

— Trebuie să-l aşteptăm, atunci, spuse Jenkins, fără să se mire că 
negrul venise să-l ajute. 

Din adâncuri urca până la ei huruitul surd al bolovanilor uriași, 
rostogolindu-se unul peste altul... Insula dispăru lent sub apă. 

Sosi şi Amba. Urcă în barcă. 

— Din toate părţile stâncile s-au năruit peste templu, șopti el. Poate l- 
au distrus complet. Nu mi-am putut da seama. De Kader nici urmă. Dacă a 
încercat să fure o statuie, a declanșat sistemul de siguranţă al templului. 


— Ce vrei să spui ? întrebă Geo. 

— De aceea v-am rugat ieri să nu vă atingeţi de nimic, murmură 
negrul în loc de răspuns. Preoţii cunoșteau valoarea acestui tezaur. Și-au 
luat anumite măsuri de apărare. Va trebui să anunțăm guvernul ugandez să 
continue cercetările. 

Apoi, în tăcere, au acostat şi cealaltă barcă, ce plutea ca o umbră pe 
ape. Ajunseră la mal şi legară bărcile de ţărușii înfipţi în pământ. Cu o forță 
surprinzătoare pentru corpul lui ciolănos, Jenkins îl ridică pe Roy şi-l duse 
prin apă până la peticul îngust de nisip, unde-l trânti fără menajamente. 

— Domnilor, spuse deodată Amba, cu o hotărâre ce nu admitea 
replică, aşteptaţi-mă aici. Avem de îndeplinit o datorie. 

Dispăru agil pe cărarea abruptă, și nu peste mult timp albii îl văzură pe 
creasta înaltă a platoului, agitând o făclie improvizată. 

Lumina i se răsfrângea în ochi, unduia ca apa de-a lungul mușchilor săi 
puternici. Aproape imediat, de undeva, de la mare distanţă, îi răspunseră 
alte făclii şi o sumedenie de luminițe se aprinseră pe loc, aidoma unor 
constelații ciudate. 

— Ce-i asta ? întrebă miss Breakstone. 

— Nu înţeleg ! murmură Jenkins, întunecat. 

Oswell se zbătu în legături, fără o vorbă. 

— Vă cer puţină răbdare, zise Amba, revenind lângă dânșii. Domnule 
Jenkins, vă rog să-mi iertaţi această surpriză. Am condus pe urmele 
dumneavoastră un grup de războinici din tribul lui Moaroro. 

— Cu scopul ? 

— Judecarea ucigașului e dreptul întregului trib. Nu uitaţi că Tassili a 
fost o fiică a Africii. Și-apoi, o dată cu dânsa au pierit sute de negri. 

Amba vorbea rar, neînduplecat. 

— Dar bine, interveni Victor, de ce nu l-aţi prins pe Roy Oswell cu 
ajutorul războinicilor ? Era infinit mai uşor. 

— Nu, prietene! făcu Jenkins grav. Nu-i cunoşti pe africani. Mi-au 
lăsat mie satisfacția asta. Și întorcându-se spre Roy: Tassili, cântăreaţa 
neagră, mi-a fost soție. Aţi ucis-o împreună cu micul Mungo, singurul meu 
copil. Aţi distrus sate, au pierit în același timp mulți negri nevinovaţi. De 
aceea v-am urmărit pas cu pas. Trebuia să vă demasc printr-o luptă dreaptă, 
nu ucigându-vă pe la spate, ca un laș. 

— E datoria sângelui, domnule ! explică Amba mândru. Când un 
nemernic îți ucide o rudă, ești obligat să te răzbuni singur. Așa spune legea 


tribului. Numai că, domnule Jenkins, răzbunarea dumneavoastră trebuie să 
se oprească aici. 

— Înţeleg, Amba ! îşi plecă Jenkins capul cu demnitate. Înţeleg și vă 
mulțumesc. 

Zece piroge se apropiară ca nişte umbre de țărm. Faclele pâlpiiau în 
prova lor, iar vâslaşii, acoperiţi de sudoare, își întoarseră feţele încremenite 
către albi. Apoi una dintre bărci acostă, ocupanții ei o părăsiră cu mişcări 
cumpătate și, clipocind prin apa uleioasă, ieşiră pe plajă. 

— Nu ! răcni Oswell, cu ochii dilataţi. Domnilor. Nu se poate să mă 
părăsiţi! Sunteţi albi !... Sunteţi albi! 

Jenkins își încrucișă braţele la piept şi surâse. 

În aceeași tăcere de moarte, războinicii îl ridicară pe Roy şi-l aşezară 
cu grijă în pirogă. Dintr-o barcă învecinată răsunau înjurături şi atunci 
americana şi românii, uimiţi, desluşiră acolo trupurile câtorva europeni 
îngrămădiţi unul peste altul. 

— Da! exclamă Amba satisfăcut. Ajutoarele domnului Oswell. Au 
participat la incendierea satelor. 

Cu lovituri ritmice de lopeţi, pirogele se îndepărtară, înşiruindu-se una 
după alta. Acest singur zgomot, al vâslelor, vibra în aer — un susur liniștit, 
ca şi cum încleştarea dramatică a oamenilor ar fi fost o închipuire. Ann 
Breakstone se înfioră, pătrunsă de frig. 

— Asta e tot ! răsuflă Amba. E timpul să ne vedem de treburi. 
Domnule Geo, vă aşteptăm hotărârile. 

Arheologul tresări şi-şi trecu mâinile de-a lungul feţei. 

— Da... Să mergem... Să mergem în tabără. Domnule Jenkins, 
primeşte să fii oaspetele nostru ! 


Pădurea striga. Zbura, alerga sub lumina lunii. Foșnete și scânteieri 
nedesluşite se strecurau între trunchiuri. Pământ străbun ! Ce loc, pe 
întinderea ta uriașă, nu tăinuieşte vestigii de milenară cultură ? Când oare s- 
a simţit singur vreun călător străbătându-te ? Și cui nu i-au apărut umbrele 
de vis ale trecutului ? Parcă dintotdeauna învaţă de la el să fie mândri, și 
înţelepţi, şi puternici. Taie piatra și lemnul, construiesc colibe, şi orașe, și 
temple, caută rostul vieţii în mișcările apelor, ale soarelui. S-au aprins 
focuri, s-au născut arcuri și roți, s-a topit bronz, apoi fier, au răsărit 
podoabe, frumuseți și cântece de iubire. Dar timpul ? Secolele aduceau 
pustiiri, şi inundaţii, și secete. Nisipul a troienit ziduri, pădurea a mușcat, a 


înghiţit oraşe. Numai că acolo, pe Nil și dincoace, în preajma lacurilor sau 
lângă oceane, dăinuie piramide, statui, cetăți, mai tari decât vremea și decât 
vântul. Le-au poruncit ridicarea faraoni, ori regi, ori căpetenii numite cine 
ştie cum. Le-au zidit milioanele de sclavi, cu puterea lor, cu talentul şi cu 
viaţa lor. Și dinastiile au trecut, şi faraonii s-au dus; şi slava şi măreţia 
căpeteniilor ce-au devenit ? Uitare și pulbere. Au rămas sclavii zidiţi în 
temple, și piramide, și statui; ei au înfruntat nisipurile, pădurea și vântul, 
mai tari decât timpul și moartea. 

Amba se gândea cu ochii închişi. Alături de el stătea Hamadi, iar pe 
faleză şi mai departe, în junglă treceau luminile trecutului, şiruri nesfârșite 
de oameni, de întâmplări, de plânsete și de bucurie. Îi vorbeau, în graiul mut 
al visării. Fiul Africii înţelegea totul, pentru că toate se adunaseră în el, erau 
în el de la naştere, aşa ca sângele și ca răsuflarea. 


{£ ashath (poemul 64): aqvattha (în sanscrită); o specie de smochin, considerat sfânt în credința 
indienilor. 
“ Regiune în partea de nord-est a Congoului. 


3 . . . "REE: z A . 
B Prognat: care are maxilarul inferior puternic ieșit înainte. 


“ Makanda — sac-rogojină din frunze de palmieri pitici, uscate la soare. După ce frunzele sunt tăiate 
în cinci-şase bucăţi, firele sunt apoi împletite. 


5 s s wo A . 
{i mosuca — fructe mici semănând cu merișoarele. 


“ Mosi-oa-tunia — „Aici aburii fac zgomot”. Nume dat de băștinași cascadei Victoria. 

2 Muvlé - specie de arbore, ale cărui ramuri cresc la 36-40 m înălțime. 

'% Mocva reza — Micropogon sulphuratus 

2 Acaci — salcâmi africani (Acacia albida, A. arabica, A. giraffae, A. horiida etc.). Cresc în tufișuri 
spinoase. 


“1 The Darkest Africa” — Africa cea mai neagră. 


1 r 
1. hieros — sacru. 


£2 safari — expediţie, călătorie, vânătoare (în arabă). 
£2 Zimbabwe — centru african de cultură străveche, devenit celebru prin păsările sculptate din 
steatită. 


n 


1#. Nyikang — în obiceiurile religioase vechi, reprezenta la unele triburi din Africa intermediarul 


dintre om şi zeu. 


A A v n 
£2 devadaru — în sanscrită, „Copacul zeilor”. 


